text:
Na 1969 El Tributo a inougurá e promé santana privá na Kòrsou, ku no tabata mará na ningun religion òf kreensia. Na mes momentu a habri e posibilidat pa dera den oranan di anochi. Morada Santa Bottelier, mihó konosí komo Santana di Bottelier ta e santana di mas grandi na Kòrsou kaminda por skohe entre sea un graf, boka òf kèlder.
E konsepto di Morada Santa ta úniko den diferente sentido: Úniko, pa su:
- Filosofia: No ta mará na niun kreensia
- Lokalidat: Un dushi ambiente di hofi kompañá pa e harmonioso sonidonan di naturalesa
- Fasilidatnan:
- Capilla Ardiente, kaminda por risibí bishita di kondolensia.
- Servisio di catering di El Tributo, tantu durante komo despues di dera.
- Despues di entiero famia i konosínan por keda den hòfi di Bottelier i relahá i/òf papia tokante e dia ku nan tin tras di lomba, miéntras ku e hostessnan i catering di El Tributo ta sòru pa algu di kome i bebe.
- Multi-funshonalidat: Aparte di e funshon fúnebre, e lokalidat akí ta sirbi tambe pa tene resepshon, kongreso i konsierto pa eventonan memorabel.


c: text/html

text:
Minister Dangui Oduber
BOOSTER HOST TA BRINDA PROTECCION CONTRA DELTA Y OMICRON
ORANJESTAD – Diaranson Minister di Turismo y Salud Publico Sr. Dangui Oduber tabata den un conferencia di prensa caminda e la duna un actualisacion di henter e situacion di COVID-19 na Aruba. E mandatario a papia di e cantidadnan di caso cu tin, e cifranan di e hospitalisacion actual y e capasidad cu tin den cuido intensivo y e personal cu tin na nos hospital, a base di tur e puntonan aki e mandatario ta tuma e desicionnan mas responsabel posibel, teniendo cuenta entre e balansa cu tin entre salud y e economia semper segun e Minister Oduber.
Minister Oduber a señala cu apesar cu Aruba tin mas di 3 mil caso activo, tog e situacion na hospital ta bou di control. Tin un aumento si di e cantidad di admicion na hospital e ultimo dianan, pero si compara tempo di e variante Delta, awor e admicionnan ta bay mas slow. Segun estudio haci rond mundo, awor por conclui cu e variante omicron ta mucho mas contagioso cu e demas variantenan pero tambe e ta mustra di ta menos peligroso. Esaki ta duna nos un perspectiva mucho mas positivo pa locual ta e ola number 5 cu Aruba ta pasando aden.
Booster Shot
Actualmente tur persona cu ta riba e edad di 40 aña por haci uzo di e oportunidad pa tuma e “booster shot” por medio di un “walk in” di 8 or di mainta pa 3 or di atardi na Centro Libertador Betico Croes na Santa Cruz. Orario pa por acudi pa ricibi e Booster shot ta di 8 or di mainta pa 3 or di atardi non stop na Centro Libertador Betico Croes for di dialuna pa diabierna. Den weekend ta sera.
Manera por observa rond mundo e booster shot ta brinda proteccion extra contra Delta y e variante nobo Omicron, haciendo cu e efectonan ta menos severo pa e persona cu keda contagia cu e virus.

robotstxt: allowed

filter: keep


text:
Oranjestad-Minister Michelle Hooijboer-Winklaar a habri siman cu ataquenan riba lider di MEP Evelyn Wever-Croes, cuestionando dicon Evelyn no a contesta su preguntanan ainda, cu el’a hasi siman pasa. “Na prome lugar, ta awe numa mi a ricibi e carta di e minister, cu supuestamente ela manda di siman pasa. Awe el’a drenta Parlamento y mi a hay’e mesora. Pues mi no por a reacciona prome. Pa colmo ora mi a bai lesa su contesta di 34 pagina pami comprende kiko e ta puntrando mi, mi no a haya ningun pregunta di parti di e minister. Pues e no a mandami ningun pregunta. Con e kier pa mi contest’e?
Na di dos lugar, ta bon pa e minister realisa cu e trabou di un Parlamentario ta controla y cuestiona maneho di e ministernan especialmente ora un medio di comunicacion importante na Aruba tin 3 siman ta cuestiona posible iregularidadnan, y e minister a scohe pa keda keto pa 3 siman. Ta pesey mi a hasi e preguntanan segun Constitucion ta stipula, y pues mi tambe ta haya e reaccion rabia di e minister un poco asomboroso y te hasta infantil. Sin embargo mi no tin ningun problema pa contesta e minister via prensa: ami conoce e director di Boogaard, y abo tambe conos’e. Ken no conoce e director di Boogaard na Aruba? Ami conoce tambe e director di Nagico, y abo tambe conoce. Awor bo por splicami ta kiko esaki tin di haber cu integridad?” tabata e prome reaccion di sra. Evelyn Wever-Croes.
E Parlamentario ta insisti cu su preguntanan ta relaciona cu e hecho cu den prensa e integridad di e minister a wordo cuestiona, y e minister no a reacciona. Mesun cos e Parlamentario a hasi direccion di minister Paul Croes y minister Mike de Meza, cual nombernan tambe ta wordo menciona den prensa den relaciona cu negoshinan stranjo den gobierno. E Minister no tabata tin motibo di rabia, e por a sigi ehempel di Minister Paul Croes, cu a contesta e preguntanan mesora, y al caso.
Pa loke ta e pregunta di e minister si awor si Parlamentario Wever-Croes ta conbensi cu e destaho a bai bon, e Parlamentario a bisa “mi a pasa ariba ariba den e pakete di 34 pagina cu e minister a mandami, pero mi kier studi’e mihor prome cu mi reacciona. Di awor caba mi por constata si cu tin inconsistencianan entre e declaracion di e minister na fin di december y awor, inconsistencianan cu ainda e Minister mester splica. “E minister awor kier papia di integridad. Integridad bo ta defende door di actua MESORA pero no ora bo ta sinta 3 siman man crusa, y bo ta dicidi di reacciona despues di 3 siman ora un Parlamentario cuestiona bo. Asina bo no ta defende integridad ni di bo, ni di bo esposo”, líder di MEP Evelyn Wever-Croes a finali


text:
Oranjestad-Den un mocion e Fraccion di MEP a pidi Parlamento den su totalidad pa por instrui Algemene Rekenkamer Aruba (ARA) pa por haci un investigacion profundo riba e asunto di hedging cu a tuma lugar na WEB y cu a afecta henter Pueblo di Aruba. E mocion aki no a conta cu e aprobacion di e Fraccion di AVP y como tal no por keda ehecuta. Pero esaki no ta impedi ARA pa por haci e investigacion aki riba su mes. Pesey na final di e reunion publico, nos a haci un apelacion fuerte na ARA pa investiga e asunto di hedging cu a perhudica full nos Pais.
Parlamento por pidi ARA investiga
ARA of Controlaria General ta un Colegio Halto di Estado cu su trabou ta ensera controla si e decicionnan cu Gobierno a tuma a wordo haci legalmente y si e fondonan cu a wordo usa, a wordo aloca conforme e meta proponi. ARA ta haci su investigacionnan na un manera independiente. Pero ley ta duna Parlamento di Aruba e posibilidad tambe pa pidi ARA pa por haci un investigacion riba nan peticion. Mirando e hecho cu e rapport traha riba e asunto di hedging no tabata completo, no a investiga e envolvimento di Utilities y Gobierno, nos a urgi Parlamento pa bay di acuerdo pa instrui ARA pa haci e investigacion na un forma completo pa asina Pueblo por haya sa kiko a bay robes. E asunto di hedging na WEB a bay robes y esaki a perhudica full nos Pueblo. Gobierno y Utilities tambe a hunga un rol grandi den e toma di decicion pa haci hedging, pesey ta mas cu husto pa nan rol tambe wordo investiga.
Fraccion di AVP cu hopi excusa pa no investiga gobierno
Ta di lamenta cu e Fraccion di AVP a bin cu yen di excusa pa no bay di acuerdo cu e investigacion di ARA. Nan a keda insisti cu ta algun siman pasa nan a pidi Gobierno via mocionnan pa investiga e asunto di hedging y cu ainda Gobierno mester bin duna cuenta na Parlamento. E Fraccion hasta a bay asina lew di insinua cu e peticion di investigacion haci na ARA ta descredita nos compania nacional WEB, lo ta un falta di respet pa ARA y un minamento di autoridad di Parlamento. Puro excusa fofo di Fraccion di AVP pa no investiga e rol di Ministernan De Meza y Eman y tampoco e rol di Utilities den e asunto di hedging. Pasobra ken por kere cu Gabinete Eman lo laga investiga su mes?
Apelacion pa ARA investiga asunto di hedging
E hecho cu e mayoria den Parlamento no a bay di acuerdo pa ARA investiga e asunto di hedging, no ta kita cu ARA riba su mes por haci un investigacion riba e problema aki. Pa e motibo aki nos ta haci un apelacion fuerte na e profesionalnan di ARA pa haci un investigacion profundo riba e asunto di hedging cu a tuma lugar na WEB y trece na claridad e rol cu Utilities y Gabinete Eman a hunga den toma di e decicionnan cu na fin di dia a perhudica full nos Pais. Nos ta confia cu ARA no lo laga e Pueblo di Aruba na caya.


text:
Tag: tip
-
10 tip pa no subi di peso dianan di fiesta.
Si Decèmber aña pasá bo tabatin un peso mas abouku awor aki, lo bo kompronde presis kiko nos ta bai bisa aki.Den dianan di fiesta nos komunidat tin tendensha di subisigur 1 pa 3 kilo. I aunke e no ta parse hopi, mayoria nota bah’e bèk durante di aña. Net kontrali.Bo ta sa subi mas, i bin […]
-
Kiko pa kome ora bo bai Sine.
⚠ IMPORTANTE. E tip aki ta hopi general i hopi sensibel. 1 bia pa siman so por huze. Si bo ta den bo 1 lunada di support, bo por pidi rekomendashon spesifiko pabo anytime. (info@bibamassalu.com) Bo BMS meal plan su titulo semper tin un sifra su tras. Por ehempel. BMS meal plan flex […]
-
7 tip pa yudabo kai den drive bèk
Ora bo kai for di bo BMS meal plan, tin bia no ta fasil berdat pa kai den drive bèk. Tin bia e ta echt DIFISIL.! Pero pesimismo, hansha i strès ta hasi’e ahun mas “difisil”.Relaha i hasi (no purba) esakinan. No pensa ku ta dinobo bo ta bai kuminsa, mire komo un kontinuashon, paso […]


text:
Turismo ta Aruba su unico pilar economico y esaki tin un efecto grandi riba e bida di nos ciudadanonan. Pa midi e efecto cu turismo tin riba nos poblacion y sa kiko ta e sintimento cu ta biba den nos comunidad pa cu turismo, economia y e parti social, Aruba Tourism Authority (ATA) a haci un encuesta.
Minister Oduber ta haya cu e encuesta aki ta hopi importante pa gobierno por sa e sentimento cu ta reina na Aruba, specialmente saliendo di un pandemia cu tabata tin un efecto hopi negativo pa mundo henter.
Minister Oduber a duna di conoce cu ATA a haci e encuesta na nos residentenan. A haña asistencia di entre otro studiantenan di Universidad di Aruba, cu a yuda colecta data. Mester bisa cu e tipo di encuesta aki ya caba a yega di wordo haci den pasado na aña 2005 y tambe por ultimo na aña 2018.
E encuesta a keda haci na diferente forma y plataforma, por a hacie personal, tambe riba website, facebook, instagram, via QR code etc. Un total di casi 2 mil persona a participa den e encuesta aki di tur edad, sexo, districto, status legal, status di empleo y nivel di educacion. Es decir e encuesta ta conta cu tur grupo di nos comunidad su opinion.
Locual tabata remarcabel ta cu compara cu e añanan anterior e sentimento pa desaroyo social (56%) e aña aki a haya un puntuacion mas halto cu e sentimento di desaroyo economico (44%). Mas hende ta di opinion cu nos mester inverti mas den e desaroyo social, esaki por conclui cu ta door di e efecto di e pandemia.
Pa locual ta e impacto cu turismo tin riba famianan Arubiano y local, e sentimento aki a haya un puntuacion positivo di 3.6 (di 1-5). E impacto cu turismo tin riba e bida di nos hendenan a score 3.8 (di 1-5), pues tambe ta positivo. E cifranan aki ta yena minister Oduber cu un satisfaccion, tambe e forza pa sigui traha na e bienestar di nos pueblo trahado.


text:
Izaline Calister, Oscar D'Leon i Junior Tecla pa Velas LatinoAmérica Curaçao 2018
Curaçao Sail Foundation ayera nochi a tene un rueda di prensa kaminda e fundashon a duna informashon relashoná ku e gran evento ‘Velas LatinoAmérica Curaçao 2018’. Velas ta un regata grandi di Amérika Latina di kual Kòrsou ta forma parti di dje riba e dianan 15, 16, 17 i 18 di yüli próksimo.
Pa e evento dje aki, Velas LatinoAmérica Curaçao 2018 lo konta ku presensia di 10 ‘tall ships’: 1. Navio Veleiro Cisne Branco (Brasil); 2. BE Esmeralda (Chile); 3. BAE Guayas (Ecuador); 4. BAP Unión (Perú); 5. ARC Gloria (Colombia); 6. ARBV Simón Bolívar (Venezuela); 7. ARM Cuauhtémoc (México); 8. NRP Sagres (Portugal); 9. USCG Eagle (USA) i e fragata di Marina Real Hr. Ms. Friesland (Hulanda). Yegada di e barkunan di bela grandi aki di Armada di e respektivo paisnan lo tuma lugá dia 15 di yüli mainta tempran. E yegada lo ta un espektákulo riba su mes ku ‘Buque Escuela Esmeralda’ di Chile ku un saludo di 21 tiru di kañon sigui pa un show na entrada di bahia di Sta. Ana na momentu ku e barkunan ta drenta.
Riba tur e dianan lo por bishita e barkunan entre 1’or di merdia pa 9’or di anochi. E barkunan lo ta mara na werfnan tantu parti di Punda komo Otrobanda. Tur dia for di 5’or di atardi te ku 9’or di anochi lo tin animashon musikal riba stagenan ku lo ta instala na pia di brug na Otrobanda, Matheywerf, Motetwerf i tambe na Kleine Werf.
KONSIERTO Riba e stage prinsipal ku lo ta situa riba Brionplein lo tin presentashon dia 15 di yuli di Junior Tecla ku Vibenation, dia 16 di yuli lo tin presentashon di Izaline Calister ku Marinierskapel di Hulanda i dia 17 di yuli Velas lo klousura ku e presentashon di Oscar D’Leon i su orkesta. Pa otro siman lo duna informashon tambe di e show di antesala riba kada dia riba Brionplein i tambe e artistanan ku lo ta presentando riba e diferente tarimanan.
MARINA Marina Hulandes tambe ta forma parti di Velas LatinoAmérica Curaçao 2018. Pa e okashon aki Marina Hulandes a prepara un show di demostrashon ku lo tuma luga tur dia entre 9’or di mainta pa 5’or di atardi. Lo tin demostrashon ku boto, helikopter, bahamentu di kabuya for di brug Juliana i na Motetwerf lo tin un ‘Marine dorp’ kaminda lo duna demostrashon di e tarea i ekiponan di Marina Hulandes. Korsou ban risibi e barkunan di bela grandi dia 15 di yuli proksimo i durante di tres dia ban ser un gran anfitrion pa e mas ku 3 mil tripulantenan di e barkunan. Curacao Sail Foundation ta gradisi tur e sponsernan ku a kontribui pa hasi e evento aki posibel.
E promoshon ku Korsou lo haña ku e evento aki globalmente, no ta nada kompara ku e invershon ku a keda hasi pa realisa esaki. Pa mas informashon bo por bishita www.tallshipscuracao.org; pagina di facebook: velaslatinoamerica2018 i proksimamente lo lansa un App kaminda bo ta risibi tur informashon relashona ku Velas LatinoAmérica Curaçao 2018.


text:
KRALENDIJK–Wolfpack Self Defense ta bai kuminsá ku otro programa di defense propio, esaki di 12 di yüni pa 17 di yüli 2021.
Ta trata di un programa básiko di defense propio pa adulto.
Ku esakibo ta siña kon pa defendé bo mes legalmente ku mester ta un prioridat.E ta un programa di 6 siman impaktantep’abo siguridat. Engrandesé bo balor propio.
Ta ora p’abo ta mas sigur di bo mes tur momentu.
Area di atenshon:
-Téknika efektivo pa defendé bo mes.
– Komunikashon efektivo.
– Respirashon efektivo na momentu di tenshon (strès).
– Konsiente di bo ambiente.
– Filtra bo zona personal.
Esaki nan ta loke nan kubo lo siña durante e 6 siman.
Pa mas informashon por tuma kontakto na:
Wolfpack selfdefense@gmail.com.
Telefon +5997772095.
Facebook Page: wolfpack self defense
Instagram: wolfpack_self defense.
Tuma kontakto ku sr. William Evertsz pa mas informashon di e programa aki.


text:
Pronóstiko di tempu pa Kòrsou i bisindario bálido te djamars atardi 18:00 o.l., 20 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djamars atardi 18:00 o.l., 20 di sèptèmber 2022.
Kompilá:
djaluna 19 di sèptèmber 2022, 17:00 o.l. (21:00 UTC).
Tempu:
Parsialmente te hopi nublá ku chèns pa algun yobida i posibel welek i bos.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:34 o.l.
Bientu:
For di direkshon variá i suak te moderá; forsa 2 te 4 (7 te 30 km/ora, 4 te 16 nudo). Durante áwaseru fuerte, ráfaga basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general:
E siklon tropikal Fiona, ta e faktor dominante den e region ost di Karibe pa e próksimo dianan i konsekuente área di Kòrsou. E lo sigui sòru pa un régimen di bientu suak, for di diferente direkshon a traves di nos área. Pa tantu, e kombinashon tiki bientu, airu kaluroso i húmedo lo aportá na un sensashon di kalor sofokante durante di dia. Kondishon atmosferiko lo ta faborabel pa desaroyo di nubianan signifikante ku chèns pa algun awaseru kompaña pa welek i bos.
Kondishon di laman:
Trankil te moderá ku altura di olanan entre 0.5 te 1.5 meter (2 te 5 pia). Na kosta suit i west laman lo ta mas brutu ku normal dor di e fluho temporalmente for di suitwest. Servision Meteorológiko ta monitoreá e situashon aki i lo saka e atvertensianan korespondiente na e momentu nesesario.
Sistemanan signifikante di wer tropikal:
Orkan Fiona ta sigui move den un direkshon nort-nortwèst riba sekshon nortost di Laman Karibe sigun pronóstiko di sentro nashonal di orkan na Miami . Orkan Fiona, no ta forma un menasa pa islanan ABC.
Fenómeno spesial:
Ningun.
Perspektiva te djarason atardi: T
Ta antisipá momento nan ku áwaseru i welek ku bos, miéntras e forsa di bientu ta sigui suak.
Meteorólogo:
Abraham.


text: Dialuna marduga a drenta informe di un accidente den parkinglot di The Village na Palm Beach, mesora a dirigi patruya na e sitio. Na yegada di patruya na e sitio a bin compronde cu aki chauffeur di un Nissan March lo a reverse y dal den otro auto para. Debi cu e chauffeur di e March no tabata tini seguro a solicita presencia di polis di trafico. Na yegada di e patruya a constata cu e chauffeur di e March ta bou influencia y a detene. Vehiculo di transporte a bini na e sitio y a transporta e detenido pa warda di polis.


text:
RAPPEL OPROEP di MOVEMENTU FUTURO KORSOU (MFK)
RAPPEL OPROEP di MOVEMENTU FUTURO KORSOU (MFK) hasi awe 3 di November 2016 esaki no opstante ku e akshon di e presidente di Parlamento eligí ayera no ta korekto.
RAPPELOPRQEP
Na: Presidente di Parlamento sr. H. Daveiaar Wilhelminaplein4
Presente
Wiilemstad, 3 diNovember 2016 Topiko: Petishon pa un reunion piibliko ku referensia na artikulo 64 diReglamento di Orden riba etopiko: Para tur proseso andando entre etim MDPT iRDK negosashon di futuro di refineria itambe para tur nombramentu ku ta tumando luga den aparato gubernamental iden kompanianan di gobierno te ora tin un gobierno nobo.
Apresiabel sr. Presidente,
Suskritonan, miembronan di frakshon di MFK, pa medio di esaki un biaha naas ta entrega epetishon aki (miia petishon fecha 1-11-2016),pa presidente di Staten yama ereunion aribamenshona ku karakterdi urgensia.
Mirando tur eakontesimiento rondo di proseso pa yega na un gobierno nobo, nos frakshonnan ta hasi un biaha mas uso di artikulo 64 di reglamente di ordu pa pidi un reunion publiko ku etema ariba menshona.
Nos frakshon ta kere ku ta importante pa yama un reunion publiko ku karakter di urgensha, mirando eimportansha pa desishonnan rondo di fbturo di nos refenena i tambe riba nombramentunan den aparato gubernamental itambe den kompanianan di gobierno no sigui tuma luga dor di egobierno demisionario.
Presensia di miembronan di gabinete Whiteman no ta nesesario pa ereunion aki, debi ku ta tarea di Parlamento pa fiha posishon riba etema aki.


text:
Concurso di pintamento cu tema “STIMA BO CACHO”
Concurso di pintamento cu tema
“STIMA BO CACHO”
Den cuadro di e plan nacional pa atende cu e problematica di cacho riba caya, a lansa den fase inicial di preparacion di e plan aki, riba dia internacional di cacho dialuna 26 di augustus, un concurso di pintamento special pa muchanan di scol basico cu tema “stima bo cacho”. E muchanan lo mester ilustra un of algun punto basico di e Ley di Cacho.
Manera minister Lampe a anuncia durante rueda di prensa diahuebs 29 di augustus, “klein geleerd, groot gedaan”. E meta di e concurso aki ta pa conscientisa muchanan y mayornan pa duna nan mascota e respet, cuido y atencion cu e merece. Participacion ta gratis.
Pa participa, subi e pagina di specialprojectsaruba.org of e pagina di FaceBook “Special Projects Aruba” http://fb.com/specialprojectsaruba, y download e formulario di e concurso. Ultimo dia pa entrega e pintura ta diaranson 25 di september, pa e premio pa cada categoria wordo duna riba dia di San Francisco / dia di bestia / 4 di oktober.
Ta aña di famia y un mascota tambe ta forma parti di famia. Stim’e!


text:
KRALENDIJK – Temporada di subi fli ta den kurpa manera nan ta bisa. Temporada di kuaresma ta tempu di hopi bientu i ta usa esaki pa subi fli. Hopi hende ta gusta e temporada. E dianan aki por tuma nota na diferente sitio spesialmente muchanan ta dibertí ku subimentu di fli i pasa nan tempu mirando ku no tin skol e siman nan aki. Riba e tereno pega ku “Jossy Boekhoudt Ball Park” tur atardi un grupo di persona ta presente ku un kantidat di fli i ta subinan. Ta importante pa tene kuenta ku e distansha sosial, loke nan ta tene kuenta kuné.
Algun potrèt momentu ku tantu adulto komo mucha tabata subi fli.


text:
doha
-
News
Sander y Aksel ta conta di nan experiencia
Atletanan di beach Aksel y Sander ta conta di nan experencia den e World Beach Games na Doha, QatarRead More »
-
News
Aksel y Sander ta cay venci
Atletanan di Beach Tennis Aksel Samardzic y Sander Castro a cay venci contra di Rodriguez y Ramos di SpaƱa Un…Read More »
-
News
Prome World Beach Games a start
E prome World Beach Games a cuminsa oficialmente na Qatar cu un Ceremonia di Apertura unda cu a mescla cultura…Read More »
-
News
Entrenamento a cuminsa na Qatar
Atletanan Samardzic y Castro a entrena bou condicion di un temperatura extremo. Ta haci awe diabierna 35 grado celcius of…Read More »
-
News
Beach Tennis a sali pa Doha
Delegacion di beach tennis a sali pa e World Beach Games na Doha, Qatar. Diamars mainta tempran e delegacion di…Read More »
-
World Beach Games 2019
Atletanan di Beach Tennis cla pa Doha
Atletanan di beach tennis Aksel Samardzic y Sander Castro lo representa Aruba den e World Beach Games na Doha, Qatar.…Read More »


text:
KRALENDIJK – Miembro di Konseho Insular (MPB) Edison Ellis ta kontentu i satisfecho pa e forma kon e gobièrnu ku su frakshon ta sostené, huntu ku UPB, ta atendé ku gobernashon di Boneiru, apesar di tur desafio i opstákulo ku nan ta konfrontando.
Edison Ellis: “Hopi hende no ta realisá ku mundu a pasa den un pandemia formal e último un aña i mei i ketu bai no por konta e lucha kontra e vírùs komo ganá. E impakto di e pandemia di Covid-19 drástikamente a kambia e moda di biba di hopi hende, inkluí e hubentut. Skolnan a sera pa un temporada, eksámen i otro eventonan posponé i servisionan di salubridat públiko a keda limitá.”Segun Ellis, por tuma nota kon e hòspitalnan di Aruba i Kòrsou aktualmente a yena i ku a kanselá operashonnan elektivo. Trabou den sierto sektornan tambe a keda limitá i sosialisá ku amigunan i famia a keda deskurashá. Hóbennan ta buska distraishon na bichnan i lugánan públiko, pa asina haña maske ta un tiki distraishon, pero esaki tambe ta keda limitá i hasta ta kastigabel pa lei.
Impakto
“Si nos tira un bista riba e impakto di Covid-19 riba islanan chikitu na mundu, por saka afó ku e islanan aki ta hopi vurnerabel pa shòknan eksterno ekonómiko i finansiero. E sektor di servisio por ehèmpel ta laba tin ora hasta te ku 70% di nan produkto interno brutu. Ta esakinan a kai afó, komo konsekuensia ku probesa a bula bai haltu. Ku probesa ta bin problemanan sosial i kriminalidat, ku aktualmente ta asotando sierto di e islanan aki, sin ku nan tin un bista ki dia e pesadia aki ta kaba”, segun konsehal Ellis.
Ellis ta sigui splika ku pa evitá ku Boneiru ta slep bai den dekadensia, e gobièrnu di MPB-UPB tabatin i te ainda tin un bon komunikashon ku e sekretario di estado Raymond Knops i e otro ministerionan. Esaki konkretamente a resultá ku a bin ku un skema di supsidio temporal pa gastunan salarial i pèrdida di entrada i e skema pa supsidio pa kompensashon di gastunan fiho i kanselashon temporal di pago di impuesto.
Plenchi di trabou
Segun Ellis, e proyekto di Plenchi di Trabou tambe ta bale la pena menshoná. “Plenchi di Trabou ta un punto sentral unda buskadó i dunadó di trabou por akudí pa informashon i servisio riba tereno laboral. Mi ta konvensí ku e mihó manera pa sali for di pobresa ta trabou. E gobièrnu di MPB-UPB ta hasi lo máksimo pa mantené trabou pa e pueblo boneriano.”
“Te ainda tin hopi trabou pa hasi. E aparato gubernamental ta den un re-organisashon, pa un mihó servisio pa pueblo, mester traha riba e maneho finansiero, hasta nos komo miembro di konseho Insular mester sa di hasi nos trabou mas mihó i stòp di reuní di mas den komishonnan fiho, ku solamente e meta pa tranka gobernashon i trata na sinta riba stul di gobièrnu”, Ellis ta trese dilanti, agregando ku “ta trabou tin.”
Barika yen
“Aparentemente nada no ta bon aki na Boneiru. Sierto elementonan ku barika yen, danki na e medidanan finansiero ku a keda akordá, i hasta sierto hendenan den eksterior ku òndersant i nada pa hasi, konstantemente kier purba di kibra e gobièrnu di MPB-UPB.” Esaki Edison Ellis di MPB ta trese dilanti.Ellis ta konsehá e hendenan aki pa peña saka, pasobra e gobièrnu aki mester sigui hasi su trabou te na final.
Ellis: “Te ainda Boneiru a skapa di konsekuensianan di un pandemia global. No lubidá ku goberná durante un pandemia ta sumamente difísil i ta mas ku klaro ku lo bo no logra tur bo ophetivonan, pasobra simplemente tin otro prioridat. Mira kiko ta pasando na Kòrsou, Aruba i St. Maarten.”


text:
MERKA — E organisashon di Atlanta Braves ayera a anunsiá su hungadónan di aña den Liga Menor. Akinan Ozhaino Albies a risibí e distinshon pa e ekipo di Rome Braves. Ozhaino den su di dos temporada di beisbòl profeshonal a konektá 122 hit den 98 partido ku Rome Braves. Ku esaki e pelotero a logra un promedio di .310 ku 21 doblete i 64 kareda anotá.
Albies ku a keda nombra tambe komo South Atlantic League All-Star a finalisá temporada di dos den e ekipo ku 29 base roba. Pa su prestashonnan ofensivo tambe Ozhaino a keda skohe algun dia pasa komo e MVP ofensivo pa e ekipo di Rome Braves. Adishonal, e pelotero di Kòrsou a keda nombra komo MVP di e ekipo tambe.


text: WILLEMSTAD — Djasabra último, FEBEKO, representá dor di su presidente señor Armin Konket, i District Administrator di Curaçao Little League señor Urny Florán, a firma un akuerdo di kooperashon. Konsiderando ku e dos identidatnan aki tin komo meta pa promové wega di beisbòl mas tantu posibel na Kòrsou, FEBEKO i Curaçao Little League lo organisá kampeonato di Liga Hubenil Kòrsou huntu den aña 2016. Ta trata aki di beisbòl pa hóbennan di 17 i 18 aña di edat. Presidente di FEBEKO i District Administrator lo instalá un komishon di sinku persona pa organisá e kampeonato aki. E kampeonato lo wòrdu hunga bou di kombinashon di reglanan di FEBEKO i di Little League. E kampeonato ta plania pa kuminsá dia 20 di febrüari 2016 i ta terminá dia 29 di mei 2016. Un selekshon di Liga Hubenil, bou di responsabilidat di District Administrator di Curaçao Little League, ta partisipá na e torneo Latinoamerikano di Big League ku ta tuma lugá na Costa Rica di 24 di yüni pa 3 di yüli 2016.


text:
tripel tèst (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 455 bia
- deskripshon: un tèst hasí den e di dos semester di un embaraso pa determiná si tin riesgo ku e yuchi ku ta bai nase tin disposishon pa defektonan ku ta relatá na entre otro sindrom di Down i.
- Kettering tèst, Bart tèst, tèst di embaraso
- inglès: triple test, triple screen, quad screening, maternal serum triple test, expanded AFP test, AFP plus test, multiple marker screening test
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
tripel tèst
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
tripel tèst
anterior i siguiente
-
anterior: tripel
-
siguiente: triplèks
buska
palabra mas resien
palabra mas mirá


text:
Nos ta acercando e temporada di aña cu lo bai sinti mas calor cu normal esaki ta e lunanan di augustus, september y october combinacion di temperatura halto y porcentajenan halto di humedad ademas di un biento menos fuerte cu normaal lo pone cu por sinti molestar.
Temperaturanan maximo di e siguiente lunanan lo por oscila di 34°c (93 f) pa 36°c (97 f) Porcentahe di humedad den 85 te 90% of mas lo contribui na un indice di calor (temperatura aparente) rond di 43° c (109 f) te 46° c(115 f) cada dia.
E calor y humedad halto lo no baha mucho anochi cu temperatura bahando solamente te un minimo di 27°c (81 f) te 29°c(84 f) esaki lo aumenta e peligro pa hendenan cu no por haña un lugar adecua pa refresca nan curpa.
Calor excesivo ta e asesino di tempo nr. 1 hende mester ta prepara pa e peliger cu calor excesivo ta ocasiona mucha chikito hende grandi y hende cu malo di curazon ta esnan mas expone. Limita actividad pafo di cas pa oranan trempan di mainta of ora solo baha si bo tin un airco cu ta funciona uzele…of a lo menos habri bentana pa laga aire pasa y circula.
accion di precaucion. Un aviso pa calor excesivo ta nifica cu un periodo di temperatura halto ta wordo spera. E combinacion di temperatura i humedad halto lo combina pa crea un situacion den cual malesa causa pa exposicion prolonga na temparatura halto lo por presenta. bebe hopi likido (awa of juice sin sucu), keda den camber cu airco keda aleha for di solo i ademas bisti panja di color licht, preferiblemente blanco.


text:
Despues di 16 ora bula for di Fransia pa Kòrsou
WILLEMSTAD. – Dia 26 di desèmber tras di lomba, famia de Vroet-Jacobs a pasa un eksperensia amargo ora ku nan a yega Kòrsou despues di un buelo di 16 ora, pa bira nan bèk riba e mesun buelo. Ni maske kiko e famia, esta un pareha di kua e señora ta nasé di un pareha hulandes-antiano i a krese aki na Kòrsou, no a yuda ku nada. E famia a sera nan restorant na Fransia pa nan por pasa vakashon aki na Kòrsou pa 5 siman largu i asina e señora por pasa e dianan di fiesta di fin di aña ku su mayornan aki na Kòrsou, pero despues di 36 ora di buelo, nan tabata bèk na kas na Fransia.
E famia ta bisa ku nan a prepará 9 luna largu pa e vakashon aki. Nan a sòru pa nan tin tur kos na òrdu, esta tur dokumentonan, konsiente di COVID-19 i a skohe KLM pa biaha pa Kòrsou.
No ta promé biaha e pareha ku nan yu di tres aña ta bishitá Kòrsou, pero ta tur aña nan ta bin Kòrsou ku vakashon. Tur aña nan ta sera nan restorant i pa pasa dianan di fiesta aki na Kòrsou den seno familiar.
E aña aki ta meskos, ounke konsiente di e impakto di COVID-19, nan a prepará bon pa esaki, asta nan a keda dos siman den karentena na nan mes kas na Fransia, pa motibu ku e reunion familiar ta hopi importante pa e famia.
E famia ta sali for di Bordeaux pa Kòrsou i ta trata di un buelo di 16 ora. E famia ta bula den “businessclass” i hopi entusiasmá pa yega Kòrsou.
E loke ku e famia no a pensa nunka di nan bida ku lo pasa ku nan, un pais ku nan ta bin tur aña i tambe nan mayornan ta biba aki, a keda poné den un forma denigrante riba buelo bèk pa Fransia. Ni maske kiko nan a hasi i puntra kiko a bai robes, niun hende no por a duna un kontesta satisfaktorio. Ora ku e famia a kuminsá insistí ku nan ke sa dikon no ta permití nan drenta Kòrsou, personal di imigrashon a kuminsá zundra nan na mala òrdu i a bisa ku ta nan ta disidí ken ta drenta i ken no ta drenta Kòrsou.
E famia ta bisa ku si tin algu robes, e ora ei ta KLM a laga nan subi avion sin ku tur kos ta na òrdu, pero KLM a laga nan subi avion i nan ta bou di e impreshon ku tur dokumento ta na òrdu. Esaki aló ménos loke ku e famia ta pensa, pa motibu ku no tin splikashon kiko ta robes.
Ora ku nan a pidi pa nan keda den karentena pa dos siman, mirando e echo ku nan ta planiá pa keda Kòrsou 5 siman, tampoko a yuda den nan kousa.
Finalmente despues di a soportá hopi zundramentu i humiashon, literalmente a bisa nan pa bai for di Kòrsou esta pafó. Ku awa nan wowo e pareha i nan yu di 3 aña a abordá KLM rumbo bèk Fransia.
E yu di 3 aña tur traumatisá dor di mira su mayornan ta sklama ku awa na wowo, ta subi avion, pa bolbe bula 16 ora.
E loke ku a kaba di kibra e famia mas tantu ainda, ta ku nan a bula “businessclass” bin Kòrsou, pero riba e buelo di regreso a pròpnan te patras di e avion. E famia no por a imaginá nan ku nan ta den un pelíkula dramátiko, anto sin haña splikashon di kiko a tene nan afó.
For di e dia ei, nan ta buska kontakto ku tur hende ku ta posibel pa nan por haña un splikashon, pero sin resultado.
Den e último 5 dianan, nan a bèl KLM mas di 17 biaha, a manda 16 sms i na dos okashon a logra haña hende na telefòn ku a pone nan warda i nan warda 1 ora largu sin niun hende a bin na telefòn i e otro biaha a bisa nan ku nan dosié ta den investigashon, pero te awe sin un splikashon, sin nada konkreto e famia tin di dil ku nan eksperensia traumátiko.
E famia ta di opinion ku nan no a hasi nada robes, nan a haña tur OK di KLM pa abordá e avion i KLM no ta duna oido. E famia ta sinti ku a laga nan desampará.


text:
Felis dia internashonal di idioma materno!
Tur aña UNESCO ta selebrá riba 21 di febrüari “Dia Internashonal di Idioma Materno”. Riba e dia aki ta para ketu na diversidat di idioma, kultura i multilingwismo.
E dia aki pa nos ku ta papia papiamentu tambe ta unu pa mustra èkstra rèspèt pa nos idioma materno. Pasobra nos idioma ta parti di nos identidat. E ta bisa algu di nos rais diverso i nos kultura mesklá.
Na e okashon aki tambe nos ke dediká atenshon na un echo ku a tuma lugá sesenta aña pasá. Pa ta eksakto 8 di febrüari 1958. Riba e dia aki Chano Margaretha a disidí di hiba palabra na papiamentu durante di reunion públiko Konseho Insular di Kòrsou. Un akto ku nunka antes a tuma lugá. Señor Margaretha a hasi esaki pa e pueblo por komprondé loke ta wòrdu tratá den parlamento.
Felis dia internashonal di idioma materno!


text:
Espektativa ta ku den e periodo binidero e tarifanan lo sigui subi. Motibu di esaki ta prinsipalmente pasobra no a inkluí e asina yamá ‘Fuelsupplyguarantee – garantia di suministro di kombustibel’ kompletamente den e tarifanan di aña pasá ainda. E provishon akí ta e rekargo riba preis di kombustibel komo konsekuensia di e situashon na refineria di Korsou. Pa motibu ku na Kòrsou pa basta tempu kaba no tin operador, pero e refineria sí tin ku keda parsialmente operashonal pa suministro di kombustibel na Kòrsou i Boneiru, ta asigná e gastunan èkstra akí na e kombustibelnan akí. E rekargo aktual na Kòrsou ta 12,53 sèn di dòler pa liter di gasolin òf disel, pero durante aña pasá esaki tabata hopi mas haltu ainda. Na e momentu akí Entidat Públiko Boneiru ta investigá kua rekargo mester kalkulá den e tarifanan pa Boneiru. Pa no kana mucha atras ku pago di e rekargo akí i pa prevení ku den futuro lo tin un oumento grandi di preis, entrante 18 di novèmber lo kalkulá un rekargo di 5 sèn di dòler pa liter di gasolin òf disel. Tambe Entidat Públiko Boneiru ta investigá te kon leu mester adaptá e márgennan na Boneiru.
Splikashon komponentenan di tarifa


text:
WILLEMSTAD — Komo gesto pa e logronan di nos atleta yu di Korsou Liemarven Bonivacia den 2016, direktor di Auto City Sr. Frank Dorego, ku interveshon di Sr. Ruthsel Martina presidente di klup di atletismo Trupial – Auto City, a pone un outo disponibel pa e atleta kore pa e dianan ku e ta na Korsou.
E petishon aki a bini dor di Sr. Thakai Doran direktor di FDDK ku huntu ku UTS a bin ta realisa un kampaña di promoshon pa Liemarven komo un atleta modelo pa nos hubentut.
Den 2016 Liemarven a partisipa na Wega Olimpiko bou di Bandera Hulandes i a kore e prome 400m den 45.49 sekonde. Den semi-final e la koré den 45.03 sekonde. Un siman despues e la sali na di 3e luga den Diamontligue na Lousant. Awor Liemarven lo bai sigiu su preparashon pa 2017 na Puerto Rico. Liemarven a kumisa su entrenamentu di atletismo den e ekipo di Trupial – Auto City.
Despues e la bai sigi su estudio na Univerisidat Une na Puerto Riko. Awor e ta kore bou di Bandera Hulandes.
Auto City ta desea Liemarven tur klase di eksito den su karera deportivo pa futuro.


text:
SETAR orguyoso di por sigui expande su servicio di camara rond Aruba
All Stories
Miguel Mansur di Accion21:
Segun DTI: ORANJESTAD (AAN): A base di articulo 19 Landsbesluit installatievoorschriften electrische inrichtingen,
ORANJESTAD (AAN): Diamars, 28 di juni ta priminti di bira un dia hopi special pa nos adultonan mayor na Aruba.
ORANJESTAD (AAN): Biblioteca Nacional Aruba ta anuncia cu pa Festival di Buki pa Mucha 2022 e tema ta ‘Biba Natura-Lesa!’
Cooperacion ta keda esencial pa hisa calidad di cuido
ORANJESTAD (AAN): Pa Aruba Bank e empleado ta central ora di priminti e clientenan “Un Experencia Superior”.
ORANJESTAD (AAN): Diaranson 22 juni 2022, Minister di Asuntonan Economico, Comunicacion y Desaroyo Sostenibel, mr. Geoffrey Wever,
Mervin Wyatt-Ras:
ORANJESTAD (AAN): Prome Minister Evelyn Wever-Croes a anuncia diabierna mainta


text:
Den luna di november nos ta celebra y para un rato keto riba e dia di Internacional di Derecho di Mucha y Hoben na nos isladi Aruba. Sector di Enseñansa sigur ta uno sumamenteimportante pa enfoca riba netamente Articulo 19 den e TratadoInternacional di Derechonan di Mucha, cu ta enfoca riba nosCodigo di Proteccion, cu ta representa un bida di tranquilidady siguridad.
Kico esaki berdaderamente ta significa? Den e cuadro aki liderdi Sector di Enseñansa pa Codigo di Proteccion, sra. Jullie-Ann Thodé, ta desea di comparti su logro- y retonan relacionacu e trabou cu e ta bin ta eherciendo. Esaki ta encera brinda e conocemento necesario, pero tambe aporta na un plan di implementacion y maneho duradero relaciona cu ley di Codigo di Proteccion, Articulo 243 den BW1.
Tin 12 directiva di scol na Aruba, cu ya ricibi e informacionriba e contenido di Codigo di Proteccion. Tin dos directiva di scol cu ya tin un concepto di Protocol di Codigo di Proteccion, caminda ta delinea concretamente, con e scol(nan) ta bay atende y cana e proceso di e 5 pasonan menciona den e Decreto Nacional aki. Tambe a logra un concepto di Protocoldi Codigo di Proteccion na un di e aliadonan di masimportante den sistema di scol, cu ta Bureau Leerplicht. Nos a bin ta constata cu aunke e ley aki, tabata tin otro expectiva, ta logra convence e veld di con importante ta pa tin un aporteresponsabel den siguridad di nos mucha- y hobennan di Aruba. Pa ley cuido y proteccion di nos mucha- y hobennanden su totalidad ta responsibilidad primordial di e mayornanof esnan responsabel. Pero no ta tur ora esaki ta e caso manerata desea of mester ta. Ta p’esey nos ta boga pa yuda duna y sostene nos profesionalnan, cu ta traha directo of indirecto cu mucha y hoben, ekipando nan cu conocimento y e habilidadnan pa por ta un ayudo y protector den un situaciondi posibel peliger.
Pa cu e sector di enseñansa e trayecto aki, no ta cana lihe, perosi tin su logronan bunita, conreto y duradero. Por ehempel,parti di un team di maestronan di scol Protestant, a logra ricibie presentacion y esaki a bay sumamente positivo. Tambedurante ‘onderwijsdag online’, di e scolnan Catolico a logra haya un acohida di por lo menos 100 of mas maestro, cu a ricibi e informacion di Codigo di Proteccion, unda ecomentarionan di e maestronan tabata uno positivo.
Un di retonan di mas grandi cu ta biba den e proceso di enseñansa ta tempo. Tempo ta un factor masha balioso pa tenena cuenta, pero mas bunita pa experencia como lider di proyecto, ta pa mira sigur un actitud positive y comprometiriba e contenido di ley aki. Por ultimo como lider di sector di Enseñansa, Jullie-Ann Thodé ta desea di extende un palabra di pabien na cada un di nos mucha- y hobennan di Aruba ribanan dia di Derecho di Mucha.


text:
Deporte
Tur informe interesante di Grandes Ligas: Albert Pujols bek na siudat di San Luis… Bravos di Atlanta ku rekort..
• Albert Pujols a konektá ayera su homerun number 678 di su karera den baseball di Grandes Ligas…
• Pujols ta regresá San Luis awe nochi despues di a bandoná e tim pa Angelinos di Anaheim. Nan ta spera un tremendo ovashon pa e slugger dominikano…
• Salvador Perez a yega su si 41 homerun di temporada den fin di siman, e tin 8 homerun den e último 9 weganan di su klup…
• Chris Sale lo habri awe pa Red Sox, e tin rekòrt di 3-0, ku efektividat di 2.53 den 5 presentashon ku Red Sox…
• Marcus Semien a bati su di 35 homerun pa e tim di Toronto, Robby Ray tambe ku otro triunfo….
• Javier Baez a bati di 4-4 pa yuda e tim di New York Mets logra triunfo 13-6…
• New York Yankees a pèrdè 6 di último 8 wega…
• Gary Sanchez a bati grandslam i empuhá 6 kareda ku no tabata sufisiente pa Yankees a gana…
• Adam Wainwright i Yadier Molina a traha ku otro pa di 300 biaha, loke ta un rekòrt…
• Red Sox tin 11 pelotero ku Covid-19..
• Rocky Baldelli ta bandoná e tim di Royals pa nasementu di su yu….
• Clayton Kershaw lo por habri djamars den Triple A. E lansado slengu di 33 aña di edat su efektividat ta di 3.39 ku 127 ponche den 106.1 di inning…
• Jacob de Grom lo tin di keda sigur 10 dia mas sin tira bala, no ta sigur ku e lo regresá e temporada aki debí na inflamashon na su èlebog…
• Jonathan Loaisiga ta riba lista di hungadó leshoná di 10 dia, debí na doló na su skouder. Yankees a subi Albert Abreu na su lugá…Loaisiga su rekòrt ta di 9-4, ku efektividat di 2.25 den 54 aparishon…
• A.J. Pollock lo pèrdè 2-3 siman debí na un leshon ku e la sufri na su hamstring den “sliding”…
• Bravos di Atlanta a djòin Marlins di 2008 komo e úniko timnan pa tin un infield ku e bati 25 homerun o mas, nan tin: Freddie Freeman, 28, Ozzie Albies, 26, Dansby Swanson, 26 i Austin Riley ku 28…
Deporte
Segun rumornan persistente: Feyenoord Ke Trese Tahith Chong…
Tin rumor persistente ku e tim di Feyenoord di Rotterman ta hopi interesá pa trese Tahith Chong.
E futbolista YDK ta firma ku Manchester United te ku 2023.
Feyenoord lo ke kumpra Chong ku a kuminsá ku nan na Rotterdam.
No ta konosi ku Manchester United ta interesá pa bende Chong.
Deporte
Hensley si tei… 3 “Coach” Di Yankees Inaktivo… Nan a subi 1 “Coach”…
• E tim di New York Yankees tin manera un krisis entre nan “coachnan”.
New York Yankees a informá ku Joe Espada, Omar Lopez i Dan Firova ta inaktivo debi na salud.
New York Yankees a subi for di triple A Wladimir Sutil pa reforsá e “coaching staff”…
Deporte
Pa HHW: Wladimir, “Coco” Balentien den selekshon di reino… Dia 8 di yüli Ta Start…
• Wladimir, “Coco” Balentien, YDK ku tin e rekòrt di homerun den baseball profeshonal Hapones ta enkabesa e ofensiva di Selekshon di Reino ku ta hunga den Haarlemse Honkbal Week ku ta start dia 8 di yüli próksimo den Pim Mulier Stadion na e siudat di Haarlem.
Kòrsou tambe lo partisipá den e kompetensia aki.
Fuera di “Coco” Balentien den e representashon di Reino tin peloteronan manera: Kevin Josephina, Juremy Profar, Dashenco Ricardo.
I pitchernan manera: Kevin Kelly, Shairon Martis i Juan Carlos Sulvaran.
Daily Nobo
Segun rumornan persistente: Feyenoord Ke Trese Tahith Chong…
Hensley si tei… 3 “Coach” Di Yankees Inaktivo… Nan a subi 1 “Coach”…
Pa HHW: Wladimir, “Coco” Balentien den selekshon di reino… Dia 8 di yüli Ta Start…
Apesar di ta leshoná: Ozzie Albies lider 2B Di Voto LN All Star Game…
Yankees a kai 2-1 vs Astros: Oscar:”Nos a pèrdè, pero tremendo wega”…
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Barcelona no ta entrega: Bayern ta pidi 60.000.000 pa “Lewa”…
Segun hendenan ku ta na altura: Yankees lo hasi Judge pelotero miho pagá… No kontrakt largu si…
Tin indikashon fuerte: Hulanda ainda lo no ta pidi despensa pa su pasado di esklabitut
Trending
-
Lokal3 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal3 days ago
Tur kaminda tin skarsedat di personal: Na unda tur trahadó di Hulanda a keda ?
-
Deporte3 days ago
Barcelona no ta entrega: Bayern ta pidi 60.000.000 pa “Lewa”…
-
Deporte3 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…
-
Lokal3 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Lokal3 days ago
Defensa a sostené outoridatnan lokal durante ku tormenta tabata pasando Aruba i Kòrsou
-
Deporte2 days ago
Apesar di ta leshoná: Ozzie Albies lider 2B Di Voto LN All Star Game…
-
International3 days ago
Putin a atvertí ku lo bai tin un di tres Gera Mundial si nan ataka Crimea


text:
Durante conferencia di prensa di fraccion di AVP, Parlamentario Robert Candelaria e atende e informacion cu tin un high rise hotel cu ta den proceso pa bay renoba y a mustra cu ta un señal cu sigur ta yena tur hende cu alegria.
Sinembargo nos tin un punto di preocupacion ya cu tur cos ta mustra cu ta intencion di lo importa riba 100 trahado di entre otro Mexico, pa traha den e proyecto aki di reconstruccion.
Preocupacion pa motibo cu net awor cu Aruba ta den su pio crisis, caminda miles di hende ta y a perde trabou, cu tin hopi hende, hopi famia cu no tin suficiente pa come y cu gobierno tin cu subsidia alrededo di 30 mil boca pa come.
“Nos ta contento cu ta inverti den e producto turistico di Aruba y ta contento semper cu inversion den hotel existente y ta na su luga pa gradici sector hotelero pa preparacion pa sigui carga nos economia durante y loke ta mustra awor, despues di e pandemia.
Hopi di e hendenan aki y nan famia, ta dependiente di e proyecto FASE cu ta nan unico entrada pero net awor gobierno, lo a dicidi di duna permiso pa trece trahadonan di un otro pais pa bin traha aki mientras cu mester a mira prome cuanto hende local lo por ta capas di haci mesun trabou aki.
Minister Andin Bikker lo ta duna permiso di estadia mientras cu Minister di Labor, Glenbert Croes, lo ta duna di permiso di trabou, siendo cu no tin trabou pa nos hendenan local, locual sin duda ta algo hopi preocupante y simplemente no aceptabel.
Na mes momento, gabinete Wever Croes a dicidi di ta stop prolongacion di permiso di hendenan estableci aki, kendenan si den un forma of otro, ta contribui na Aruba su economia. Entre otro nos por menciona aki cu nan ta huur cas, nan ta paga belasting, nan ta contribui den tur forma na nos economia y nan yuinan cu nace aki y bay scol aki y ta hendenan cu ta completamente integra den nos sociedad, ta wordo trata totalmente diferente.
E hendenan aki kendenan ya ta estableci aki y ya a integra nan mes den comunidad, nan mester bay bek pero gobierno ta bira permit pa importa otro trahadornan pa algun luna, como si fuera Aruba mes no tin hende pa traha den construccion.
Con e gabinete aki por ta traha contra nos propio hendenan consistentemente asina? No ta djis esunnan cu permiso ta wordo seriamente perhudica pero nos contratistanan local tambe y aki tin cu puntra si nan no por haya parti di e bolo?
Nos tin metsla, carpinte, electricien y supervisor y cu e situacion akit a mesccos cu di di repiente nan no ta bon? Fraccion di AVP lo dirigi un carta pa Minister di Husticia Andin Bikker pa e bin duna claridad riba e asunto aki ya cu e forma di traha aki, ta simplemente inacceptabel.
Gabinete Wever Croes nunca y no por proteha nos hendenan, maske ta na final di nan gobiernacion y parse cu gobierno mes kier baha su mes pronto, forsando pueblo pa manda nan bay cas ya cu aki ta bolbe resalta cu gobierno ta simplemente sigui trata pueblo den forma inhusto pa asina beneficia nan new friends,” Parlamentario Robert Candelaria a declara.


text:
E aña aki Colegio ta existi 60 aña. Den e decadanan aki scol a yuda miles di alumno Arubiano riba caminda pa bira adulto. Cu esaki Colegio Arubano a adkiri un luga importante den enseñansa di nos isla. Na 2019 lo tin hopi actividad y celebracion pa tur alumno, personal, ex-alumno y otronan relaciona cu scol.
Parada di Carnaval: 1e di maart 2019
Colegio ta cuminsa den e temporada di Carnaval, cu e atraccion cultural mas grandi di Aruba y pa e scol. Dia 1e di maart proximo di 10:30 te cu 13:30 a organisa un parada di Carnaval pa tur alumno, docente y personal rond di scol. E banda Buleria y Massive Brassband lo compaña e alumnonan. E ruta di e parada ta via Entertainment Center – Dakota, ta tuma direccion pa Banco di Caribe, ta drenta Vondellaan pa bolbe Colegio. E parada ta masha special: ta mas cu 22 aña pasa cu a organisa un jump-up pa e alumnonan y personal di Colegio Arubano.
T-shirt cu logo “60 jaar Colegio Arubano”
Durante e parada e alumnonan por bisti e T-shirt cu e logo, specialmente diseña na ocasion di 60 aña di existencia di Colegio Arubano. E benta di T-shirt a cuminsa caba.


text:
Noel Werleman
-
Anti-Doping
Patrick Werleman ta elabora riba e anochi di Anti-doping
Dialuna anochi e Comision Anti-Doping a tene un anochi di informacion pa e delgacion di Aruba cu lo participa na…Read More »
-
Anti-Doping
Comision Anti-doping a tene charla di informacion
Dialuna anochi e Comision Anti-Doping a tene un anochi di informacion pa e delgacion di Aruba cu lo ta biahando…Read More »
-
anti-doping news
Dos caso di violacion regla anti-doping na Aruba
Recientemente a keda publica e veredictonan final den dos caso di violacion di regla anti-doping na Aruba. Conforme regla di…Read More »
-
News
Nicole ta splica e trabounan di St Paulus School
Nicole Hoevertsz, secretaria general di Comite Olimpico Arubano ta duna un splicacion breve riba e trabou nan cu a tuma…Read More »
-
News
St Paulus School cu veld di Baseball5
Veld di Baseball 5 completa na St Paulus School Awe mainta diferente boluntario entre nan maestro nan y miembro di…Read More »
-
News
Nicole a forma parti di Aruba Doet
Nicole Hoevertsz tambe a forma parti di Aruba Doet Awe diasabra mainta na St Paulus School a continua cu e…Read More »
-
News
Nicole ta splica riba e reunion cu Minister di Corsou
Nicole Hoevertsz, vice presidente di IOC ta splica mas encuanto e reunion hunto cu Minister di Corsou.Read More »
-
News
Reunion entre Minister Sithree van Heeydorn hunto cu COA
Minister di Educacion, Sciencia, Cultura y Deporte di Corsou Sr. Sithree van Heeydorn ta splica mas di su bishita aki…Read More »
-
News
COA a reuni cu Minister Van Heydorn
Comite Olimpico Arubano a sinta hunto cu Minister Van Heydorn di Corsou Awe dialuna a tuma lugar un reunion entre…Read More »
-
News
Seminario Hefe di Mision
Seminario di Hefe di Mision pa Weganan Suramericano Hubenil Rosario 2022 Actualmente na Rosario, Argentina ta tumando lugar loke ta…Read More »


text:
Oranjestad, Aruba – 09 di november 2021: Aruba Bank a patrocina e di 9 edicion di Kids & Youth Christmas Song Festival. E bunita proyecto di Kids & Youth Christmas Song Festival ta celebra 16 aña den aire.
E meta principal di e Festival di Canto aki ta pa no laga nos cancionnan di Pasco na Papiamento conoci como cancionnan di Pasco Clasico bai perdi. Entre nan nos por menciona: Ora Solem, Den un Stal, Bon Bini niño keri, Keto Keto Keto, A nace un Niño, Awe t’un dia grandi y tambe dunando oportunidad pa cancionnan di Pasco nobo riba mercado por medio di propio composicion. Unico rekisito pa por a participa na e festival aki, ta cu e cancion mester ta di Pasco y den idioma Papiamento.
Aruba Bank ta contento di a yuda realisa e di 9 edicion di Kids & Teens Christmas Song Festival cu un participacion di 30 mucha. Nos ta orguyoso di por a mira e talentonan di Aruba canta canticanan di Pasco na Papiamento. Pabien na un y tur cu a participa


text:
CHICHI ta PUNTR'ABO
11 April 2016
Publicacion di e asina yama ‘Panama Papers’ a lanta basta stof y posiblemente lo lanta mas stof ainda. E pregunta cu Chichi tin ta: cu ki meta a lek e informacion aki? Kico tin na caminda, den sentido global, cu ta wordo precedi pa e lek aki?
Chichi ta sinti un tiki manera duda den e bos di Minister di Finansas, Sr. Angel Bermudez, pa loke ta trata envolvimento di Aruba den e supuesto scandal aki. Chichi ta duda cu si acaso actonan ilegal a wordo comete lo tin castigo pa esaki. Paso si ta Buchi su nomber ta riba lista di esunnan cu ta evadi pago na SIAD y cu ta uza ‘wasmashin industrial’ marca ‘Labaplaca’, probablemente nan lo dun’e tur loke ley ta prescribi como castigo. Pero ya...Sra. Husticia a cambia su maneho masha tempo caba...
Di tur e ‘erornan’ cu ta wordo cometi dor di hospital, poco ta sali den dia cla. Mayoria ta bay den ‘doofpot’ y e mannan cu ta riba e mesun barica ta soru pa e berdad keda scondi. Den caso di e mama di 22 aña cu, segun por a saca afo di e diferente publicacionnan, parce cu ya caba tabata morto ora personal di hospital a bin hay’e, ta despues di un siman e storia a bira publico. Loke Chichi no ta compronde ta con por ta cu hospital mes ta haci un investigacion. E investigacion mester ser haci pa un instancia neutral cu no ta envolvi cu hospital. Pero manera Chichi a bisa anteriormente... ta masha tempo caba cu Sra. Husticia a cambia su maneho...
Chichi ta corda cu varios biaha gobierno a papia tocante institui ‘Turismo Medico’ aki na Aruba. Esey lo ta un di e rasonnan pa expansion di e hospital tambe. Loke ta lubida di inclui den e proyecto di hospital ta un instancia unda e pashent su derechonan ta wordo tuma na serio y unda e tin caminda pa cana. Paso cu si ta asina ta bay trata cu turista anto di awo caba Chichi ta mira cu nos isla no ta bay scapa difamacion y debe di casonan perdi den corte, sin conta e consecuencia pa turismo en general...
Tanto Chichi como comer Ida ta masha tristo cu e maneho di Derechonan di Mucha aki na Aruba. Ta celebra Dia di Mucha, ta haci yen di beheit, tin telefon di mucha cu ta castra mama, papa y docente. Pero ora di actua ta tuma tur tempo di mundo pa haci un investigacion lubidando cu e victima(nan) ta den un situacion emocional/psicologico cu ta sigui haci daño na nan. Corda cu victima no ta unicamente e persona(nan) agredi pero tambe su famia y comunidad den su totalidad.
Anto Chichi a corda riba Mahatma Gandhi y loke e ta bisa tocante moral di un pais. Den e caso aki Chichi mester bisa cu si nos animalnan di stimacion mes nos ta maltrata, ta kico berdad ta keda pa nos muchanan? Ta asina ta cuida futuro di nos isla?
Chichi ta haya cu lo ta interesante pa puntra alumnonan di Colegio Arubano kico nan ta opina tocante asunto di e rector Hulandes cu a bay cu un ‘golden handshake’. Tambe lo ta interesante pa sa kico nan ta opina di e maneho di scol en general. Poco biaha, te unda Chichi por corda, alumnonan ta wordo envolvi den e tipo di cosnan aki. Ta tempo pa e studiante bira mas asertivo. Paso ta un hecho cu e badabadanan aki ta afecta e alumno su estudio.
E siman aki tin varios reunion publico di Parlamento. Chichi cu comer Ida lo asisti na ‘ring side’ pa no perde ni un palabra. Laga nos spera cu tur cos ta bay serio y cu tur hende lo sa di comporta nan mes. Ta hopi cos tin pa drecha y campaña pa eleccion di otro aña a cuminsa caba...


text:
Resultadonan di Spring Training ayera:
- Seattle Mariners a gana di Cincinnati Reds ku skor di 6-5
Roger Bernadina no a hunga den e partido aki
- San Diego Padres a derota San Francisco Giants ku skor di 7-2
- Colorado Rockies a pèrdè di Seattle Mariners ku skor di 8-1
- Chicago Cubs a derota Milwaukee Brewers ku skor di 4-2
- Los Angeles Dodgers a pèrdè di Oakland Athletics ku skor di 7-3
- Kansas City Royals a pèrdè di Chicago White Sox ku skor di 9-7
- Cleveland Indians a gana Texas Rangers ku skor di 6-5
Jurickson Profar tabata batido designa den e partido i a konektá un hit den dos turno na bate i empuha dos kareda
- Los Angeles Angels a gana Arizona Diamondbacks ku skor di 3-2
Didi Gregorius a hunga shortstop i no a konektá hit den tres turno na bate
- Colorado Rockies a pèrdè di Arizona Diamondbacks ku skor di 5-0
- Toronto Blue Jays a pèrdè di Minnesota Twins ku skor di 12-2
- Houston Astros a derota Miami Marlins ku skor di 4-0
- St. Louis Cardinals a pèrdè di Detroit Tigers ku skor di 8-5
- Minnesota Twins a gana di Baltimore Orioles ku skor di 9-2
Jonathan Schoop a hunga segunda base i a konektá dos hit for di kua un doblete den dos turno na bate
- New York Mets a derota Atlanta Braves ku skor di 6-2
Andrelton Simmons no a hunga den e partido aki
- Philadelphia Phillies a pèrdè di Tampa Bay Rays ku skor di 6-1
- Boston Red Sox a pèrdè di Pittsburgh Pirates ku skor di 7-6
- Washington Nationals a pèrdè di New York Yankees ku skor di 4-2
Partidonan di Spring Training pa awe:
- Minnesota Twins kontra Miami Marlins
- Pittsburgh Pirates kontra Detroit Tigers
- Tampa Bay Rays kontra Boston Red Sox
- Washington Nationals kontra Atlanta Braves
- Houston Astros kontra New York Mets
- Arizona Diamondbacks kontra San Diego Padres
- Chicago White Sox kontra Cleveland Indians
- Cincinnati Reds kontra Kansas City Royals
- Milwaukee Brewers kontra Oakland Athletics
- Oakland Athletics contra Chicago Cubs
- Seattle Mariners kontra Los Angeles Dodgers
- Texas Rangers kontra Los Angeles Angels
- San Francisco Giants kontra Colorado Rockies
- Toronto Blue Jays kontra Philadelphia Phillies
- Baltimore Orioles kontra New York Yankees


text:
Resultadonan di Beisbòl Profeshonal Hapones Nippon ayera:
- Rakuten Golden Eagles a derota Hanshin Tigers ku skor di 4-3
Andruw Jones no a konektá hit den tres turno na bate ku un base por bola. Andruw tin un promedio di .219 ku 14 honron i 35 kareda empuha
- ORIX Buffaloes a gana Tokyo Yakult Swallows ku skor di 5-0
Wladimir Balentien a konektá un hit den tres turno na bate ku un base por bola. Wladimir tin un promedio di .303 ku 18 honron i 41 kareda empuha
Resultadonan di Beisbòl Liga Grandi ayera:
- Boston Red Sox a pèrdè di Cleveland Indians ku skor di 5-3
- Oakland Athletics a derota New York Yankees ku skor di 5-2 den 10 entrada
- Philadelphia Phillies a pèrdè di Washington Nationals ku skor di 7-0
- Toronto Blue Jays a derota Detroit Tigers ku skor di 5-3
- San Francisco Giants a pèrdè di Cincinnati Reds ku skor di 8-3
Roger Bernadina no a hunga den e partido aki
- Seattle Mariners a derota Atlanta Braves ku skor di 7-5
Andrelton Simmons no a konektá hit den tres turno na bate ku un base por bola. Andrelton tin un promedio di .263 ku kuater honron i 13 kareda empuha
- Tampa Bay Rays a pèrdè di Miami Marlins ku skor di 1-0
- Kansas City Royals a derotá St. Louis Cardinals ku skor di 8-7
- Baltimore Orioles a gana Texas Rangers ku skor di 8-3
Jonathan Schoop a konektá un single i un doblete den kuater turno na bate, ku un kareda anotá. Jonathan tin un promedio di .233 ku sinku honron i 17 kareda empuha
- New York Mets a pèrdè di Chicago Cubs ku skor di 2-1
- Los Angeles Angels a pèrdè di Houston Astros ku skor di 7-2
- Minnesota Twins a derota Milwaukee Brewers ku skor di 6-4
- Arizona Diamondbacks a gana Colorado Rockies ku skor di 4-2
- Chicago White Sox a derota Los Angeles Dodgers ku skor di 4-1
Kenley Jansen no a mira akshon den e partido aki
- Pittsburgh Pirates a gana San Diego Padres ku skor di 4-1
Partidónan di Liga Grandi pa awe:
- Seattle Mariners kontra Atlanta Braves
- Pittsburgh Pirates kontra San Diego Padres
- Boston Red Sox kontra Cleveland Indians
- Oakland Athletics kontra New York Yankees
- Philadelphia Phillies kontra Washington Nationals
- Toronto Blue Jays kontra Detroit Tigers
- Miami Marlins kontra Tampa Bay Rays
- San Francisco Giants kontra Cincinnati Reds
- Baltimore Orioles kontra Texas Rangers
- New York Mets kontra Chicago Cubs
- Los Angeles Angels kontra Houston Astros
- Milwaukee Brewers kontra Minnesota Twins
- St. Louis Cardinals kontra Kansas City Royals
- Arizona Diamondbacks kontra Colorado Rockies
- Chicago White Sox kontra Los Angeles Dodgers
Breve:
Liga Menor Tripel A
- Hainley Statia no a konektá hit den kuater turno na bate pa Nashville Sounds. Hainley tin un promedio di .314 ku tres kareda empuha
Liga Menor Dòbel A
- Curt Smith a konektá dos hit den tres turno na bate ku un base por bola i dos kareda anotá pa Springfield Cardinals. Curt tin un promedio di .286 ku tres honron i 22 kareda empuha
Liga Menor Klase A
- Christopher Garia a konektá un hit den kuater turno na bate ku un kareda anotá pa Myrtle Beach Pelicans. Chris tin un promedio di .286 ku un honron i seis kareda empuha
- John Polonius a konektá un hit den kuater turno na bate ku un kareda empuha pa Augusta Greenjackets. John tin un promedio di .189 ku dos honron i nuebe kareda empuha


text:
The content originally appeared on: Diario
Parlamentario Misha Raymond di Raiz
ORANJESTAD (AAN): Misha Raymond, Parlamentario y lider di Fraccion Raiz, a urgi Gobierno pa expande e team di cuido cu mas trahadonan social na scolnan, un mocion cu a logra aprobacion unanime den e organo mas halto di Aruba.
E parlamentario tambe ta boga pa duna e trahadonan social un estudio extra, conoci como ‘cognitief gedragstherapeutisch werken’, cu tin como meta: yuda stimula cambio den comportacion di e mucha.
Den un estudio publica recientemente titula ‘Calidad di bida di hubentud di Aruba’, a sali na cla cu 52.4% di nos hobennan entre 10 y 13 aña tin problema pa controla nan mes, y nan emocion. Presentando e mocion aki Misha kier logra pa haya mas trahado social den e ramo y cu nan ta miho ekipa pa asina por fortifica nos prome liña di cuido y yuda nos mucha y hobennan mas trempan, pa asina tambe baha nos listanan di espera.
E mocion ta boga gobierno pa dentro di 6 luna presenta un proposicion, na Parlamento di Aruba, con lo percura pa expande e team di cuido di trahado social na scolnan. Tambe e ta urgi gobierno pa sondea e posibilidadnan di co-financiamento haci pa organisacionnan social y asina sigura cu ta sigui profesionalisa e teamnan di cuido.


text:
ORANJESTAD- 20 augustus 2021. Segun resumen di awe 154 persona a recupera y un total di 118 caso nobo di COVID-19 a keda registra cual 9 ta turista y 109 ta residente. E cifranan aki ta representa un 'Positivity rate' bou di nos residentenan di 27%. Cantidad di casonan activo di COVID-19 pa awe ta 1055 y cantidad di fayecidonan relaciona cu COVID-19 ta 124. Ayera a raporta un turista cu a fayece, pero esaki a wordo coregi pa motibo cu tawata trata di un persona local.
Datos di COVID ta ilustra subida di casonan nobo cu un average semanal di 99 caso pa dia y un average di 'positivity rate' semanal di 26% pa dia.
Tin actualmente 83 persona interna cu COVID di cual 9 ta den ICU na Aruba, 14 den ICU na Colombia, 56 riba piso general na Aruba, 2 riba piso di maternidad na Aruba y 1 mucha riba pediatria.


text:
ORANJESTAD, ARUBA – Fundacion Parke Nacional Aruba (FPNA), Post Aruba, Artmando Multimedia y invitadonan a celebra Dia International di Oceano cu un apertura festivo di un mini-exhibicion di e Competencia di Fotografia di Naturalesa 2021 – tema: Aruba su Bida Marino y e lansamento di e stampia cu e imagin di e ganadornan pa minister Ursel Arends y minister Geoffrey Wever.
Un grupo di cinco hurado consitiendo di e ganador di e competenia di aña 2020 Hubert de Cuba, un representate di FPNA y Post Aruba, y dos artista local conoci – Suelyn Dankerlui y Armando Goedgedrag di Artmando Multimedia, hunto a selecta e cinco imagen ganador for di diferente fotografia impresionante:
Ganadornan Categoria Amateur:
1. “Cara” di un ‘Flamingo Tongue’ di Vasco Baselli
2. Flotando den e Coriente di Tobia de Scisciolo
3. Cangreu di Hulanda di Michael Arends
Ganadornan Categoria Professional:
1. E Turtuga Blanco: Un faborito di local di Kanter Constandse
2. E Gengo di Nohemi Habibe
World Ocean Day (WOD) ta wordo celebra anualmente riba 8 di juni pa crea concientisacion pa e necesidad di conservacion di oceano. E aña aki, WOD ta boga pa e sosten creciente di e movecion pa proteha 30% di nos planeta su tera, awa, y oceano pa 2030 #30×30, y vocifera na lidernan mundial cu e momento pa actua ta awo – pa un futuro sostenibel pa nos tur!
Bishita e mini exhibicion gratis na Post Aruba (Oranjestad) durante e luna di juni y despues e lo pasa diferente luga rond Aruba, finalisando november na Parke Nacional Arikok. Un stampia conmemorativo di e imagen ganador di tur dos categoria por wordo cumpra desde juni 8 na Post Aruba. FPNA tambe lo tin e imagen ganador riba su carchi di entrada annual pa e aña 2022.
FPNA y Post Aruba lo colabora un biaha mas pa e Nature Photography Competition 2022, tema: Aruba su Flornan Nativo. Por entrega potret te cu dia 31 di october, 2022. Bishita FPNA su social media pa mas informacion y uza e link pa mas informacion con pa participa den e competencia: https://adobe.ly/3tktZaA


text:
Prome Minister Evelyn Wever-Croes DELEGACION DI ARUBA PARTICIPANDO NA CONGRESO ‘COUNTERPART DAYS’ DI PAISNAN DI REINO
Delegacion di Aruba ta participando na Hulanda na e Congreso ‘Counterpart Days’ organisa door di Ministerio di Asuntonan di Reino. Paisnan di Reino cu tin di haber cu e Landspakket a bini hunto pa intercambia experiencianan y tambe ideanan pa asina haci palabracionnan pa loke ta pasonan fiho ora ta trata e agenda di ehecucion. E delegacion di Aruba ta consisti di Departamento di Finansas, señor Derrick Werleman, Beleidsmedewerker, señor Gabriel Croes di Departamento di Recurso Humano y tambe Tijdelijk Werk Organisatie Aruba representa door di señora Indra Zaandam.
E meta di e dianan aki pa tur 4 pais den Reino bini hunto pa asina intercambia ideanan pero tambe por siña di experiencia di otro. E ta un programa importante y profundo cu ta consisti di tres dia (7,8 y 9 di juni) na unda lo ricibi presentacionnan di departamentonan clave cu ta traha cu e team local pa loke ta trata e landspakket.
Riba e prome dia a ricibi un presentacion extenso pa loke ta trata Departamento di Enseñansa, Departamento di Salubridad Publico, Departamento di Labor y Departamento di Asuntonan Social. Diferente experto cu ta traha riba e landspakket conhuntamente cu pais Aruba a bin y trece dilanti e forma di traha den e landspakket pero tambe con e organisacion di parti di Hulanda ta mustra.
Di banda di Aruba e team ta bon representa y a duna tambe informacion relaciona cu e trabou y progreso cu ta tumando luga den e trayecto di landspakket. Por indica cu basta trayecto ta den pleno ehecucion, nan a inicia y e prome investigacionnan a tuma luga y aworaki ta trahando poco pero sigur pa loke ta e trayecto di implementacion.
Aruba por a comparti cu e otro departamentonan di e demas islanan presente, e vision y experiencia pero tambe e oportunidadnan di por traha hunto den Reino pa locual ta salubridad publico, asuntonan social y asuntonan di educacion. Den transcurso di dianan lo duna mas informacion pa locual ta e participacion di e delegacion di Aruba den esaki. Aruba a presenta tambe e trayecto pa locual ta e reforsamento di aparato publico.
Prome Minister Evelyn Wever-Croes ta gradici e delegacion di Aruba, señor Derrick Werleman, señor Gabriel Croes y señora Indra Zaandam pa nan representacion valioso den e congreso aki di Reino y ta desea nan exito den nan participacion den un congreso di asina importancia pa nos pais.


text:
Casnan di anciano na Corsou ta depende fuertemente riba donacionnan di pueblo pa por duna cuido, ya cu e subsidio cu gobierno ta duna ta asina tiki, cu e ancianonan ta haya nan mes obliga di comparti nan propio cuminda cu otronan.
Esaki segun un relato di Dulce Koopman pa portal noticiero online, Ret Karibense.
Segun e relato, e situacion ta asina serio cu hasta ta ‘normal’ pa e enfermeronan subi caya pa colecta placa pa duna cuido. Na por lo menos dos cas di cuido di anciano na Corsou tabatin racionamento di cuminda, un hecho cu a keda confirma pa parlamentario Elvin Gerard di PNP. “Nan a haya nan ta corta fo’i e tayo. Merdia, en bes di nan haya dos pia di galiña, cada persona ta haya un. Awor mi ta pensa: esun di mainta awo cu ta snechi pan? Un snechi pan so en bes di dos snechi?”, Gerard a bisa Ret Karibense. E parlamentario ta sugeri pa gobierno bin cu control.
Un di e casnan di cuido mas conoci na e isla, Betesda, apenas por funciona cu e subsidio cu ta ricibi di gobierno, y asina ya pa februari ultimo a recauda donacionnan pa un total di 25mil florin. E cas di cuido tambe a dicidi di no paga belasting pa por tin placa pa ‘bon cuminda’, pampers y otro productonan esencial.
Ademas, a organisa un concierto di Dia di Mama pa recauda fondo pa un proyecto specifico.
Cinco otro cas di cuido
Fundacion Birgen di Rosario, cu ta maneha cinco localidad, tambe a cuminsa cu recaudacion di fondo, ya cu nan tin necesidad di mueble y material cu por yuda e clientenan den bida diario – pero no por conta cu gobierno.
“Tur aña nos ta tene nos colecta”, director Indra Rossum a bisa Ret Karibense. Pero lamentablemente esaki ainda no ta dunando bon resultado, y e Fundacion ta haya su mes ta suplica comunidad pa yuda cu un donacion. “Laga nos no lubida riba e aporte cu nos grandinan a duna comunidad di Corsou.”
Director di Betesda, Natasha Rog, a bisa Ret Karibense cu e tarifa cu gobierno ta paga pa cama pa pashent, loke ta e subsidio, ta exclusivo pa operacion y mantencion di e edificio y no ta suficiente pa nan por duna servicio. Y mientras cu ainda ta logra cumpra e suministronan necesario a pesar di aumento di costo di bida, nan ta teme cu no lo por dura hopi mas. Ta premira cu pronto lo cuminsa bira dificil pa paga gastonan regular.
Ademas ta lucha cu falta di espacio den e edificio di Betesda. “No tin espacio pa nan mobilisa. Aworaki nos ta haya ta pone nan riba gang, den un rij asina. Un situacion cu no ta bon pa calidad di bida.”
Un ‘overdekte’ por ta un solucion pero esaki lo rekeri aproximadamente 350mil florin. “Esaki ta nos soño pa Betesda”, Rog a bisa. “E habitantenan por sinta, come y hasta haci actividadnan sin e overkapping, pasobra ta yen biento tin akinan, con e awasero ta cay akinan y e solo. Naturalmente tin diferente tipo di pashent. Tin pashent cu por sinta stret riba un rolstoel, pero tin di nan cu mester sinta un tiki mas drumi. Nan tin mester di un tiki mas espacio.”
Bancarota
A pesar di e situacion grave, Betesda no lo cera su portanan. Segun Rog, ta ‘demasiado importante’ pa e cadena di cuido na Corsou.
Betesda no a logra den su intentonan pa haya fondo for di Hulanda, pasobra e instancianan Hulandes ta exigi pa un situacion financiero saludable. “Nos no tin esey aworaki, nos presupuesto no ta cera, nos no por cumpli cu nos obligacionnan y en realidad nos ta bancarota.”
Parlamentario Gerard a indica cu tin un comision cu pronto lo bin cu recomendacionnan pa cuido pa adultonan mayor. A base di e resultadonan di e comision, ta bay determina entre otro pa adapta e subsidio pa casnan di cuido di anciano.
Potret di Ret Karibense.


text:
We don’t remember days, we remember moments.
Cesare Pavese
Cu hopi tristesa pero cu un inmenso gratitud pa tur locual la haci y significa pa nos, nos ta anuncia fayecimento di nos mama, wela, bisawela, ruman y tanta.
Veronica Medina
cariñosamente conoci como Mai, Jonca, Vero of Machi
*09-07-1930 †18-06-2022
Na nomber di su:
Yiunan:
Alfonso y Ludwina Tromp y famia
†Geronimo Tromp
Mena y Johannes Klepper y famia
Manda y Rufino Tromp y famia
Mariano Tromp
Pedro Tromp
Lucia y Humphrey Tromp y famia
Magda Tromp y yiu
Francisca Tromp y yiunan
Ina Tromp y Silvio Vrolijk
Julio y Jane Tromp y famia
Greg y Dorothy Tromp y famia
Rumanan:
Bregita y famia
Santiago y famia
Dominico y Rosa y famia
Betty
Viuda Aurita Medina y famia
Nieto(a)nan y bisanieto(a)nan stima, sobrino(a)nan, swa y cuñanan, primo y primanan, demas famia, amigo y amiganan, bisiñanan y conocirnan.
Esnan cu a cuid’e: Staf y personal di Cas Cristelle.
Ta invita pa e acto di condolencia y despedida na Aurora Funeral Home, diabierna 24 di juni 2022, di 9’or pa 11’or di mainta. Sigui pa acto di cremacion den seno familiar.
Nos ta lamenta cu no por ricibi bishita di condolencia na cas.


text:
4 ekipo na kabes den kampionato di RBI 2021 patrosiná pa MCB
WILLEMSTAD – Djabièrnè a marka inisio di e segundo fin di siman di kampionato RBI 2021 patrosiná pa Maduro & Curiel’s Bank i bou di ouspisio di Curaçao Basball Development Foundation. Kampionato ta keda dirigí pa Fundashon pa Nan. Tio Daou tabata e esenario un biaha mas pa otro wega kayente entre Firebirds Padres i Royal Scorpions Cardinals. Cardinals tabatin e wega bon dominá ku un bentaha fásil di 7-1 te den di 4 ining. Na e momentu ei Padres a kue un racha bin bek ku 7 kareda di nan mes pa tuma un bentaha di 8-7 den e wega i no a mira patras mas pa bai ku e viktoria. Picher ganador tabata D’veon Sloop i tabatin vários bateadó di Padres ku un hit. Pa Scorpions picher pèrdèdó a resultá Lyendley v/h Kruis i e mes a bai di 2-1 na bate huntu ku Rochandley Cabrera tambe di 2-1 di kual un doblete. Djasabra mainta den e promé wega Wild Cats/St. Michiel Dodgers a gana Suffisant Royals ku skor di 10-7. Nathan Isenia a resultá e picher ganador. Brandon Piña i Cleavon Lasten a bai di 3-2 pa Dodgers. Lasten tabatin un tripel i un honron den e wega aki. Picher pèrdèdó tabata Darion Leandra. Aliander Santana Mieses i Maeverson Francisca a bai di 3-2 pa Royals. Despues Marchena Braves a gana di Sta. Rosa Indians ku skor di 4-1. Picher ganador tabata Chelton Jones i mihó bate pa Braves, Raydjen Rosina di 3-2. Picher pèrdèdó tabata Shurick Mouricia i Caynsherlo Dopwell a bai di 1-1 pa Indians. Finalmente djasabra Royal Scorpions Cardinals a gana di Groot Kwartier Astros ku skor di 7-4. Picher ganador tabata Jaydon Gosepa i Churendrick Inees a bai di 2-2 pa Cardinals. Picher pèrdèdó tabata Najearlon Reinillia i e mes a bai di 2-2 na bate pa Astros. Jared Veeris tabatin un honron den e wega aki.
Den e weganan di djadumingu Firebirds Padres a gana Suffisant Royals ku skor di 12-5. Santa Rosa Indians a gana Groot Kwartier Astros ku skor di 21-5 i Wild Cats/ St. Michiel Dodgers a gana Marchena Braves ku skor di 5-2. Despues di 4 fecha tin 4 ekipo empatá ku rèkert di 3-1.
Kampionato di RBI 2021 patrosiná pa MCB lo kontinuá ku vários wega próksimo fin di siman kuminsando for di djabièrnè na Tio Daou Ballpark. weganan di RBI Curaçao 2021 por keda sigui di forma digital via iScore i tambe semper por bishita e website http://www.rbicuracao.com, unda por haña tur informashon i resultadonan. RBI Curaçao tin su propio twitter account tambe bou di @CuracaoRbi i ya manera sa kaba tin e página riba Facebook.


text:
Update: Shofùr lo a pega soño i bai kore riba man kontrali
WILLEMSTAD.-Ambulans mester a transportá dos persona embolbi den e aksidente riba kaminda di Banda Bou, na altura di Gato pa hospital. Manera EXTRA a informa mas tempran, den e aksidente aki un persona a pèrdè su bida. Ta trata di e Shofùr di e outo di famia kende tabata den outo ku un yu chikitu. E yu a haña kap su kabes i p’esei mester a transportá e mucha aki ku urgensia pa hospital. E Shofùr di e pikòp tambe a keda transportá pa Poli pa tratamentu.
Informashon ku EXTRA a kompilá na e sitio ta mustra ku Shofùr di e pikòp lo a pega soño bou di stür. Tin indikashon ku for di algun meter promé e lo a pega soño i bai kore na man kontrali ku e konsekuensia ya menshoná.
…Un ratu pasá a kaba di tuma lugá un aksidente di tráfiko riba kaminda pa Banda Bou, na altura di Gato. Ta trata di un aksidente entre un pikòp i un outo di famia. Mesora ku sentral di polis a risibi e informashon a manda patruya i tambe ambulans. Na e sitio EXTRA a tuma nota di sigur 3 ambulans pa asina por duna asistensia na víktimanan.
Sin embargo ya kaba por indiká ku un di e personanan embolbi den e aksidente aki a pèrdè su bida. Personal di ambulans ku a yega na e sitio a hasi lo maksimo pero nan no a logra. E motibunan di e aksidente no ta muchu kla ainda, miéntras ku EXTRA ta warda i no ta publiká nòmber dje víktima teniendo kuenta ku outoridatnan mester por lokalisá i informa famia promé. Pas na su alma i forsa na e famia. EXTRA su rekomendashon na tur outomobilista riba tur kaya di Kòrsou ta pa sea prudente i manehá bo vehíkulo ku e koutela nesesario.


text:
Apelsinastraat – Diaranson merdia algo pasa di 2’or, un señora di inicial K. a yama warda di polis y a declara na polis cu un conoci di dje di inicial S. a wordo menasa entre 11’or pa 11’or y mey, door di un conoci di polis y husticia di fam Kock. P.Kock ta un persona cu ta sufri di problema mental y alaves ta un persona cu aparentemente ta usa droga.
E tabata bisti cu un flanel shinishi y un jeans blauw. E señora K. a splica e dama S. cu e mes mester yama polis pa e menasa cu ela ricibi di P. Kock y si P. Kock mester bolbe su cas pa yama polis mesora. Segun K. cu awe P. Kock a lanta den su awa y cu e ta hopi peligroso mirando cu ela stop di tuma su medicamentonan manera mester ta. E dama S a keda cu hopi miedo y tabata tin su cas full cera na lock, pero despues den oranan di anochi ela yama polis pa duna polis su declaracion.
Diaranson anochi patruya di Oranjestad ta bay na e cas di S. den Apelsinastraat en coneccion cu e menasa. Na yegada e dama S. ta declara cu su primo P.Kock kende ta un paaz pashent a drenta cas di S cu un arma di hunga den su man y ela punt’e riba S. menasando S, cu ” Abo ta next y , mi ta bay matabo y mi ta bay buska hende pa matabo”. despues ela sali for di e cas y a bay.
E dama di inicial S. actualmente tin miedo cu su bida ta na peliger, Paso P den pasado a asesina dos persona y asina cu e stop di tuma su medicamentonan e ta bira hopi agressivo. E polisnan riba patruya conoce P. Kock bon, mesora a sali busk’e den e area pero no a tope. E polisnan a splica e dama S cu pa e pasa na oficina di Recherche pa entrega un keho, ela keda di haci esaki y tambe e polisnan a bise cu manera P.Kock bolbe mesora e mester avisa polis.
E cabayero P. Kock basta aña pasa a mata un taxista, door di dal’ e cu un shock di auto, unda cu e a keda gravemente herida y a fayece despues. Tambe e a mata un otro cabayero di fam Vrolijk cruelmente, door di a dal’e di trincion cu un pida biga y despues a sigui dal’e mas biaha cu e biga, esaki a sosode na Meiveld unda antes tabata El Porton. E homber P. Kock a sinta su castigo y actualmente ta den libertad y ta canando rond den e area di Tarabana cu Dakota.
Asina aki tin varios caso di hendenan cu problemanan mental serio ta cana riba caya, nunca no sa ki ora nan lo haya un ataca di rabia y haci daño na hendenan inocente cu nan topa den nan caminda. E meneer Kock aki ta circula den area di Tarabana cu Dakota, caminda tin hopi hende cu no tin auto ta cana bay playa of muchanan ta cana bay scol y bin bek di scol. Nunca por balota persona cu problemanan psychiatrico, paso nos no sa con nan a lanta e dia aki y mucho menos sa kiko nan por ta capas.
No ta P. Kock so ta canando rond, tin hopi mas persona cu ta sufriendo di enfermedadnan mental ta canando den liber den nos cayanan, sin cu nos sa ken nan ta y kiko nan por ta capas. Hopi biaha nan ta pasa banda di nos sin cu no ken nan ta.
P.Kock ta un homber sumamente peligroso, spera cu instancia concerni actua prome un tragedia pasa.


text:
Oranjestad, 25 september 2020, - Crisis Team a evalua e cifranan di e situacion actual di e pandemia na Aruba y tambe e peticion haci di parti di e asociacion di Horeca pa trece cambio na orario di ciere y Toque de Queda.
Despues di a considera tur aspecto di e situacion a keda dicidi cu mester mantene e medidanan tuma pa un siman mas. E motibo pa no flexibilisa awor aki e medidanan ta pa motibo cu e tendencia di infeccion berdad a cuminsa baha pero no suficiente stabiel ainda.
Diaranzon otro siman lo evalua un biaha mas e situacion y ohala e tendencia sigui manera cu e ta bayendo cu por haci cu por flexibilisa e medidanan. Pues Toque de Queda ta keda di 10 or di anochi pa 5 or di mainta y ora di ciere pa establecimentonan ta 9or di anochi.


text:
Tag Archives: sector publico
Ceramento Oficinanan di SVb 26 y 27 mei 2022
En conexion cu Dia di Ascencion y un ATV diahuebs 26 y diabierna 27 mei 2022 tur oficina di SVb Aruba ta cera. Pa notifica AO SVb tin orario adapta – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00… Mas Informacion
Feliz Dia di Obrero
Riba e dia special aki SVb Aruba ta desea henter e comunidad laboral di Aruba un Feliz Dia di Obrero. Un Aruba trahando hunto ta forma un miho mundo pa un y tur!
Ceramento Oficinanan di SVb 2 mei 2022
En conexion cu Dia di Labor dialuna 2 mei 2022 tur oficina di SVb Aruba ta cera. Pa notifica AO SVb tin orario adapta: – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00 AM di mainta. Nos liña di… Mas Informacion
Ceramento Oficinanan di SVb 27 April
En conexion cu Dia di Rey mañan 27 april tur oficina di SVb Aruba ta cera. Pa notifica AO SVb tin orario adapta: – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00 AM di mainta. Nos liña di telefon… Mas Informacion
Ceramento Oficinanan di SVb 15 y 18 April
Tur nos oficinanan ta cera riba: – Diabierna 15 april – Dialuna 18 april Durante e dianan aki no ta posibel pa bishita nos oficinanan. Riba diabierna, durante weekend y riba dialuna por notifica AO online entre 7:00 AM pa 9:00 AM. Tambe por notifica AO via telefon 527-2782 entre 7:00 AM pa 11:00 AM…. Mas Informacion
Ceramento Oficinanan di SVb 17 y 18 Maart
Tur nos oficinanan ta cera riba: – Diahuebs 17 maart entrante 11:30 – Diabierna 18 maart Durante e dianan aki no ta posibel pa bishita nos oficinanan. – Riba diahuebs por notifica AO Online entre 7:00 AM pa 3:00 PM via https://ao.svbaruba.org/ of por notifica AO via telefon 527-2782 te cu 11:30 AM. – Riba… Mas Informacion
Ceramento Oficinanan di SVb 25 y 28 februari
Tur nos oficinanan ta cera riba: – Diabierna 25 februari 2022 – Dialuna 28 februari 2022 Durante e dianan aki no ta posibel pa bishita nos oficinanan. – Riba diabierna 25 februari 2022 por solamente notifica AO Online entre 7:00 AM pa 3:00 PM via https://ao.svbaruba.org/. – Durante weekend di 26 y 27 februari y… Mas Informacion
Notificacion di AO Departamentonan Gubernamental
SVb su Departamento Salud y Trabao ta participa na tur hefe di departamento gubernamental cu ta haci uzo di Webportaal A&G un adaptacion riba e proceso pa notifica AO durante di e ola number 5 di Covid19. E proceso di notificacion cuminsando diahuebs 6 di januari lo cana di e siguiente manera: Funcionario publico cu… Mas Informacion
Procedura Notifica AO Sector Publico (Entrante 28 April 2020)
Procedura Notifica AO Sector Publico Procedura Notifica AO Sector Publico (entrante 28 april 2020) Riba e prome dia ta notifica AO cerca e dunado di trabao. E dunado di trabao ta registra e notificacion den Webportaal. Si ta sigui malo e di dos dia yama entre 7:00 AM y 9:00 AM na e oficina di… Mas Informacion
Diabierna no tin Control Medico pa Trahado Publico na SVb
Cu excepcion pa esnan cu tin afspraak caba Pa motibo di actividadnan interno diabierna awo 27 di september no tin control medico pa trahadonan publico (ambtenaar of gelijkgestelden). Esnan cu tin un afspraak caba si lo ricibi nan control na e mesun orario cu e afspraak ta poni. Ambtenaar of Gelijkgestelden pues cu lo mester… Mas Informacion


text:
RDK I CRU TA PASA DI BARIO PA BARIO PA REGISTRÁ TRAHADÓ DI FISHI
Willemstad 19 di Yüni 2022 – Refineria di Kòrsou (RdK) i Curaçao Refinery Utilities (CRU) ta kontinuá ku e kampaña pa registrá trahadónan di fishi pa e trabounan ku lo habri na refineria i na e terminalnan na Bullenbaai. Despues di a lansa e kampaña di registrashon kaminda trahadónan di fishi interesá por a registrá tantu online komo durante e dianan di registrashon na Man Camp Post 5, e kampaña ta kontinuá aworaki mas serka di komunidat pa medio di registrashon mobíl. For di djarason 22 di Yüni te ku 2 di Yüli e Bùs di Registrashon lo pasa na diferente bario pa fasilitá registrashon di trahadónan di fishi ku ta interesá pa traha den industria petrolero di Kòrsou.
Aktualemente Rdk i CRU ta prosesando e datonan di esnan ku a registrá durante e kampaña online via IPE.CW i durante e dianan di registrashon ku a tuma lugá riba 10 i 11 di Yüni na Man Camp situá na Post 5. Simultaneamente RdK i CRU lo trese registrashon mas serka di komunidat dor di kontinuá ku e kampaña di registrashon pa medio di e Bùs di Registrashon ku lo pasa diferente bario di Kòrsou entre djarason 22 di Yüni te ku djasabra 2 di Yüli. E Bùs di Registrashon lo ta posishoná na puntonan konosí i fásilmente aksesibel entre 9’or di mainta te ku 2’or di mèrdia. Aki, tur esnan interesá por registrá nan datonan personal i informashon relevante.
Barionan ku Bùs di Registrashon lo bishitá
E barionan ku e Bùs di Registrashon lo bishitá ta Skol di Fuik riba djarason 22 di Yüni, Bon Bini Supermarket na Brievengat riba djaweps 23 di Yüni, Koral Specht riba djabièrnè 24 di Yüni, 4th of July Snack na Barber riba djadumingu 26 di Yüni, Boka Samí riba djaluna 27 di Yüni, SEDA Santa Maria riba Seru Fortunaweg riba djamars 28 di Yüni, area di parker na Misa di Santa Rosa riba djarason 29 di Yüni i e klousura lo tuma lugá na Brion Plein riba 2 di Yüli (Dia di Bandera).
E enfoke prinsipal di RdK i CRU ta pa kolektá e informashon di e personanan, e fishinan ku e personanan aki por ehersé i e areanan di interés ku e personanan lo ke desaroyá den djé. Te ku awor a registrá mas ku 2500 persona. E departamentu di rekurso humano di CRU ta prosesando e informashon ku a generá i kategorisá e diferente interesnan bou di a areanan kaminda ta buska trahadó di fishi. Despues di esaki lo tuma kontakto ku tur persona ku a registrá.


text:
Kobransa di impuesto
Término pa pago
Por paga e voorlopige aanslag di OZB teniendo kuenta ku e kantidat di lunanan ku a sobra despues di e fecha di e aanslag.
Mester paga e aanslag definitivo si denter di 2 luna despues di e fecha menshoná riba e aanslag.
No tin mester di paga e aanslag delantá si Ontvanger a bai di akuerdo pa posponé e pago. Esaki por ta relashoná ku un karta di opheshon òf un apelashon ofisial.
Areglo di pago
Por sosodé ku ta haña diferente aanslag definitivo di OZB pareu, mientras tantu ainda tin ku paga e voorlopige aanslag di OZB pa e aña koriente. Esaki sin tene kuenta ku otro tipo di impuesto ku mester paga.
Den e kasonan aki por palabrá ku Ontvanger un areglo di pago ku ta desviá for di e periodo di pago ku ta menshoná riba e aanslag. Ontvanger por bai di akuerdo ku e petishon si e ta haña ku e argumento pa esaki ta balido i rasonabel.


text:
Minister Dangui Oduber
SITUACION MUNDIAL DI OMICRON TIN SU EFECTO ARIBA AEROLINEANAN. FRONTIER AIRLINES TA CANCELA SERVICIO PA ARUBA TEMPORARIO
ORANJESTAD – Minister di Turismo Sr. Dangui Oduber ta informa pueblo di Aruba cu diahuebs mainta, Aruba a haña noticia for di Frontier Airlines cu lamentablemente nan mester a dicidi pa cancela nan servicio pa Aruba temporario.
E rason ta cu door di e virus Omicron cu ta uno asina contagioso, a pone cu Frontier Airlines mester a tuma medidanan drastico manera cancela diferente vuelo, stop di bula diferente ruta y/of no start cu rutanan nobo. Tur esaki pavia cu Frontier Airlines tin hopi piloto y cabin crew cu ta den caurentena y/of isolacion y debi na esaki nan no por carga nan operacion den e momentonan aki.
Nos por mira con rond mundo miles di vuelonan ta cancelando door di e variante Omicron. Aerolineanan rond mundo a cuminsa cambia nan plannan pa falta di personal, sea nan ta cancela vuelo of nan ta baha e cantidad di vuelonan semanal. Como e ruta di Miami – Aruba ta uno relativamente nobo, a dicidi di cancela esaki mas prome te proximo aviso.
Minister Dangui Oduber di su banda ta sigura pueblo di Aruba cu e Team di Aruba cu ta engarga pa habri rutanan nobo lo sigui hiba combersacion cu Frontier Airlines pa wak si den futuro sercano, nan lo por habri e ruta aki bek, asina cu cos normalisa atrobe rond mundo.
January 6 2022


text:
Tartamudo (2019) ta un obra literario di e autor Arubiano Joe Fortin. Tartamudo ta contene diesdos storia cortico cu ta mescla diferente nivel di realidad. E storianan ta hiba e lector den un laberinto di duda sin salida, cu e intencion di confundi y despista.
Tartamudo ta conta con e personahenan ta perde control riba nan bida cotidiano y ta bruha e diferente realidadnan cu nan propio fantasia y deseonan. Ta existi duda entre loke ta pasando di berdad y loke ta djis un creacion di nan mente. Mientras cu nan ta desea di por pertenece, cada bes nan ta distanciando nan mes mas, combirtiendo den sernan solitario cu pasionnan straño y excesivo.
Siguientemente, un pasashi for di e buki Tartamudo (2019):
Cu melancolia pa e tempo perdi y pa e ausencia di recuerdonan inventa, mi a para na e skelet di e entrada un rato prome cu mi a dicidi di drenta e luga aki atrobe. E luga ta un ruina bandona memey di e soledad di stof y e bashi di silencio rondona pa cachonan tristo di sarna y hamber. E muraya ta pela desvelando un caos di diferente colonan y e pasado den fasenan cronologico. Riba suela den un skina scur tapa pa mi propio sombra mi a mira loke tabata parce e wesonan di un cabes di toro y e restonan di un ser humano. E tabata exisiti di berdad, mi a pensa den un instante, mescos cu e fantasma cu a caba di papia cu mi.
Otro bukinan cu Joe a publica ta un compilacion di storia cortico titula ‘City store’ (2013) y un coleccion di poema titula ‘Canto di lama’ (2016), tur dos disponibel como e-book ariba Red Soil Publishing.


text:
Legalisashon di firma
Si bo tin ku proba ku un firma riba un dokumentu ta di bo, e ora ei bo por laga legalisá bo firma na Registro Sivil. E ora ei bo ta firma e dokumentu den presensia di un di nos empleadonan. E ta kontrolá bo firma hasiendo uso di bo prueba di identidat. Si e firmanan ta kuadra ku otro, e ora ei e ta pone un stèmpel riba e dokumentu i bo firma ta legalisá. Legalisashon di un firma ta enserá ku gezaghèber ta deklará ku bo firma riba un sierto dokumentu ta ‘real’. Pa legalisashon di bo firma un servisio di kla-miéntras-bo-ta-warda ta na vigor.
Kiko mester trese
· E dokumentu ku bo ke pone bo firma riba dje den presensia di un empleado públiko;
· Bo prueba di identidat (pasport, sédula òf reibeweis).
Gastu
Legalisashon di bo firma ta kosta $ 20,95.


text:
Durante di e ultimo lunanan gobierno di Aruba conhuntamente cu embahada di Hulandes na Venezuela y consulado di Venezuela na Aruba tabata traha duro riba intervencionnan diplomatico.
Cu esfuersonan mutuo di parti di autoridadnan Venezolano como tambe autoridadnan na Aruba a logra realiza e prome vuelo humanitario di Regreso Boluntario pa Venezuela siman pasa.
Asistencia
E asistencia cu pais Aruba ta brinda desde comienso di e programa Regreso Boluntario ta entre otro di duna informacion, haci registracion y inventarisacion di cuanto persona tin interesa den e programa y pa cua parti di mundo, mediacion cu e pais di origen y e asistencia logistico cu ta encera entre otro regel e aerolinea (cuanto vuelo, cuanto persona pa vuelo). Regreso Boluntario ta un programa di asistencia special pa esnan cu ta na Aruba y kier regresa nan pais di origen.
Registracion Regreso Boluntario
Interesadonan por inskribi via di e formulario online door di acudi na e website di DIMAS www.dimasaruba.aw y klik riba Regreso Voluntario / Vrijwillige Terugkeer / Voluntary Return. Ta importante pa yena tur e veldnan den e formulario cu informacion correcto. Esnan cu a inskribi caba no ta necesario pa bolbe yena e formulario un biaha mas. E registracion ta solamente pa personanan cu ta na Aruba cu un status legal of cu un status irregular of cu a keda pega na Aruba na momento cu e pandemia a yega y cu ta desea di regresa bek nan pais di origen.
Contacto
E ta importante pa e persona interesa den repatriacion ta pendiente di su telefon y di su emailadres personal como cu esakinan ta e forma con DIMAS lo comunica cu nan pa cualkier informacion.
COVID test
Personanan cu ta aborda e vuelonan di repatriacion por ser pidi pa haci e PCR test cu 2 dia di anticipacion.
Regreso Aruba
Residentenan di Aruba pega den exterior cu ta desea di wordo considera pa un vuelo humanitario por inskribi unicamente via di e emailadres regresoaruba@crisis.aw y lo mester manda un copia di paspoort y permiso valido, hunto cu nan adres den exterior, adres di residencia na Aruba, telefon di contacto den exterior y di Aruba. Vuelonan di Regreso Aruba no ta wordo maneha door di DIMAS.
Registra pa siguiente vuelo di Regreso Boluntario for di Aruba pa exterior
Interesadonan por sigui registra via di e formulario online pa vuelonan humanitario cu ta sali for di Aruba. Na momento cu DIMAS tin informacion concreto lo sigui comunica cu e personanan cu a registra via di nan emailadres personal. Pa mas informacion of pa inskribi pa e programa di repatriacion asisti di Regreso Boluntario for di Aruba por tuma contacto cu telefon 522-1500 of bishita e website di DIMAS www.dimasaruba.aw y klik riba e tab di Vrijwillige Terugkeer / Regreso Voluntario / Voluntary Return.


text:
The content originally appeared on: Diario
Minister Maduro di Finansa:
Locual falta ta norma financiero adapta na e realidad financiero post-pandemia
ORANJESTAD (AAN)- Riba e tereno di finansa publico, Aruba a bin ta dal stapnan grandi den e bon direccion. Despues cu na aña 2015 Aruba a conoce supervision financiero debi cu e Gobierno e tempo eynan a laga bay di tur normanan di un finansa publico manehabel, na aña 2017 a cambia e rumbo di finansa publico di Aruba pa bay den un direccion mas manehabel y sostenibel.
E pandemia mes a trece un cambio grandi den e scenario financiero di Aruba, pero e focus di Gobierno pa yega na un finansa publico manehabel y sostenibel, a keda mesun cos. Locual falta ta normanan financiero adapta na e realidad financiero post-pandemia.
Di deficit pa surplus
Aruba a core cu deficitnan grandi den e periodo di 2010 pa 2015. Esey tabata motibo tambe pakico Aruba a wordo someti na supervision financiero. Na aña 2017 Gobierno a cambia di signatura y di rumbo y na aña 2018 Gabinete Wever-Croes a prepara un plan financiero y economico pa stipula e pasonan cu Gobierno lo tuma pa cambia e rumbo financiero di Aruba. Asina por constata cu na fin di aña 2019 a logra yega na un surplus, despues cu pa 12 aña largo Aruba a conoce deficitnan grandi.
A kibra tendencia di crece debe
Aruba su debe externo a wordo redobla cu 2 mil miyon florin den un tempo record di 4 aña den e periodo 2010 pa 2014. E debe aki ta pone un presion grandi riba finansa publico y ta afecta economia di Aruba. Na aña 2018, Gobierno a tuma paso pa frena e crecemento di debe y asina por constata cu na aña 2019 ta logra kibra cu e tendencia di crece debe. Despues cu di aña 2014 pa 2018, Aruba su quota di debe tabata fluctua rond di 75%, na aña 2019 e quota a baha bay na 71% y di e manera aki a logra kibra e tendencia di crece e debe di nos Pais.
A cumpli cu norma nan di Protocol di november 2018
Pa sigura cu e rumbo financiero ta cambia na Aruba, a cera un protocol cu Hulanda na november 2018 den cual a stipula algun norma financiero pa deficit, debe y gasto di personal pa e añanan 2018 pa 2021. A wordo palabra pa yega na un surplus na aña 2020 di 0,5% cu ta equivalente na 25 miyon florin y na aña 2021 y despues un surplus di 1% cu ta 50 miyon florin. Aruba a logra yega na fin di aña 2019 na un surplus chikito di 3,9 miyon florin.
Pa aña 2020 a logra entrega un presupuesto cu un surplus di 46 miyon florin na Parlamento, pero e pandemia a cambia e scenario financiero. Pa e debe a stipula un bahada di e quota di debe na 70% na aña 2027 y na 50% na aña 2039. Aruba a logra yega na 71,8% na aña 2019 cual ta indicacion cu lo cumpli cu e norma aki di forma adelanta, sino tabata pa e prestamonan cu mester a wordo haci na Hulanda pa por a enfrenta y surpasa e pandemia di Covid-19.
Pa e gastonan di personal a palabra pa kibra e trend di subida di gasto di personal, reduci esaki tur aña y pa tene esaki bou di 479 miyon florin. Aruba a cumpli door di contene gasto pa por a keda bou e nivel di 479 miyon. Pues Gobierno a logra kibra e trendnan di crecemento di deficit, debe y gasto di personal y ta logra cumpli asina grandemente cu e normanan di e Protocol di november 2018.
Locual falta ta normanan financiero adapta na e realidad financiero post-pandemia
E pandemia a cambia e realidad financiero di Aruba. Na aña 2020 y 2021, Aruba a core cu deficitnan enorme debi cu entrada a cay drasticamente. Aruba mester a fia 916 miyon florin di Hulanda y esaki a pone e quota di debe bay te 127,1% na 2020 y 108% na 2021.
Gobierno a purba pa contene su gastonan y wanta mas cu por na tur palabracion di e Protocol y tambe na tur condicion cu Hulanda a impone pa por a yega na fiansa nan di Covid. Sinembargo e realidad financiero cu Covid a trece cune pa mundo y Aruba, ta exigi un adaptacion di e normanan. Keda wanta na e normanan pre-covid pa deficit, debe y gasto di personal den e tempo nos dilanti, ta hiba na resultado irealistico y ta haci daño na gobernacion y economia di Aruba. Sigur en bista di e reformanan necesario den cuadro di e palabracionnan di ‘Landspakket,’ keda wanta na norma pre-covid no lo duna resultado positivo pa Aruba.
Pa Aruba por keda focus den direccion di un finansa publico manehabel y sostenibel, locual cu falta ta norma financiero adapta na e realidad financiero post-pandemia. Eynan e energia di tur negosacion cu Hulanda, supervision di CAFT y e debate publico mester ta dirigi.
E pandemia por a cambia e scenario financiero di Aruba, pero e focus di Gobierno y di Minister di Finansa di Aruba pa yega na un finansa publico manehabel y sostenibel, a keda mesun cos. Cu norma financiero realistico, e trabou di mehoracion financiero por sigui na bienestar di Pais Aruba.
{gallery}E pandemia a cambia e scenario financiero di Aruba, pero e enfoke di Gobierno pa yega na un finansa publico manehabel y sostenibel a keda mesun cos{/gallery}


text:
Ganadornan
di Arubastation Tennis Challenge 2006 ta conoci. E aña aki
e torneo a tuma lugar 7 mei 2006 den centro deportivo Borchland, Amsterdam.
En total a tuma parti 24 deportista Arubiano, Antillano y Hulandes.
Un dia cu a cuminsa 11 or di mainta y a termina 9 or di anochi.
E damanan tabata: Joanne Arends, Madicken Dekkers, Shenneline Ras,
Darlene Falconi, Nikita Noordstar, Cindy Hudson, Jurly Pieternella
y Giselle Dawson.
Durante e final contra Joanne Arends, Cindy Hudson a resulta
e ganadora absoluto cu un score di 6-4. E medalla pa e di tres lugar
a bai pa Nikita Noordstar y esun di cuatro lugar pa Giselle
Dawson.
E caballeronan tabata: Medwin Croes, Mark Nieuwenhuyse, Norvin
Croes, Jordan Every, Jeremy Croes, Bas van Kouwen, Fabian Niessen,
Ricky Wernet, Henry Schut, Ramphis Tromp, Kenrick Wong, Marvin Odor,
Eelke Rijpstra, Anton van Blijswijk, Gary Hollander y Stephen Chong
.
E final e biaha aki a bai entre Kenrick Wong y Marvin Odor.
E score a bira: 6-4. E medalla pa e di tres lugar a bai pa Jeremy
Croes y esun di cuatro lugar pa Medwin Croes.
E final di e doubles entre Mark Nieuwehuyse/Anton
van Blijswijk - Henry Schut/Steven Chong a ser gana pa Henry
Schut/Steven Chong cu un score di 6-2.
Final Mix Doubles tabata entre: Jurly Pieternella -Fabian
Niessen y Shenneline Ras- Ramphis Tromp. Esaki a ser gana pa:
Shenneline Ras- Ramphis Tromp cu un score di: 6-3.
E ganador di aña pasa esta Dangui Oduber tabata presente
pero no a tuma party como cu e tabata sufri di un blessure na su schouder.
Na final organisador di e torneo aki Addonsito Croes a gradici Minister
Plenipotenciario di Aruba Sr. Frido Croes, director di Arubahuis sr.
Franklin Oduber, sra. Mirtha Oduber (Arubahuis), Stichting S.O.K.A
-Amsterdam, consistiendo di Sr. Jose Tromp, Sra. Annie Ras y Sr. Peter
Huygens. Tambe Srta.Erin Croes- Magic96.5FM, Rieven Martis (website),
Stepan Hluchan (www.Caribstation.com) Danki na tur participante pa
e apoyo ricibi pa cu e torneo aki cu tur aña ta crece mas y
mas.